User talk:Ansarkc

ശരീരങ്ങള്‍ തമ്മിലുള്ള ബന്ധമേ ഇന്ന് മനുഷ്യര്‍ തമ്മിലുള്ളു

ഉള്ളിന്‍റെ ലോകം എവിടെയോ വീണുപോയിരിക്കുന്നു. പുതിയ കാലത്ത്‌ കവി എന്ന കേന്ദ്രമില്ല. വാക്കുകളെ ഉപയോഗപ്പെടുത്തുന്ന ആളേയുള്ളു. മനുഷ്യ വ്യക്തി ഇല്ലാതായി. അനുഭവങ്ങളുടെ സമാനതയാണ്‌ ഇന്നത്തെ ലോകത്തിന്‍റെ പ്രത്യേകത. ഇത്‌ സാഹിത്യത്തെ സുവിശേഷമല്ലാതാക്കി. എല്ലാം മരിക്കുന്ന ഈ കാലത്ത്‌ സ്വയം പരിഹസിക്കുന്നതിലൂടെയേ ഒരു ബ്രേക്ക്‌ സാധ്യമാകൂ. ആകാശം വെറുമൊരു തോന്നലല്ല ; അതിലും ഒരാള്‍ക്ക്‌ പല വിതാനങ്ങളില്‍ ജീവിക്കാന്‍ കഴിയും. അതൊരു മൈത്രിയുടെ സങ്കല്‍പ്പമാണ്‌. കാറ്റ്‌ കൊണ്ടുവരുന്നത്‌ സാരമായ അറിവുകളാണ്‌. ഒരാള്‍ കവിത വായിച്ചതുകൊണ്ട്‌ വിവാഹം കഴിക്കാതിരിക്കുകയോ കഴിക്കുകയോ ചെയ്യില്ല. എന്നാല്‍ ലൈംഗിക നിരാശ ഒരാളെ വ്യക്തിപരമായി മാറ്റിമറിക്കും. ഇക്കാലത്ത്‌ എഴുത്തുകാരുടെ അനുഭവങ്ങള്‍ അവര്‍ പുസ്തകപരമായി വ്യാഖ്യാനിച്ചെടുക്കുന്നതാണ്‌. ജീവിതം ഒരു തര്‍ക്കമാണ്‌: ശരിയേത്‌ തെറ്റേത്‌ എന്ന തര്‍ക്കം. അനേക കോടി പ്രാണികള്‍ അവയുടെ ജീവിതത്തെ പ്രതിരോധിക്കാനാകാത്ത അവസ്ഥയിലും ധൈര്യം കൈവിടാതിരിക്കുകയാണ്‌. കല കലാപമാകരുത്‌: കല അതിന്‍റെ തന്നെ കണ്ടുപിടിത്തമാകണം. കേവലം വ്യക്തിപരമായ മതിഭ്രമമോ പൊങ്ങച്ചമോ ആണ്‌ നൊസ്റ്റാള്‍ജിയ. ഒരു സമൂഹം അനുവദിക്കുന്നതേ ഇന്ന് എഴുതാനൊക്കൂ. ശരീരത്തിന്‍റെയും പ്രണയത്തിന്‍റെയും പ്രതിബിംബമാകാന്‍ കഴിയുന്നിടത്താണ്‌ ഇന്നത്തെ ജീവിത വിജയം. മറ്റുള്ളവര്‍ക്ക്‌ വേണ്ടിയാണ്‌ ശരീരം. മനസ്സും അവനവന്‌ വേണ്ടിയല്ല. മനസ്സ്‌ ഒരു സിഗരറ്റ്‌ പയ്ക്കറ്റ്‌ പോലെ ഉപയോഗിച്ച്‌ വലിച്ചെറിയാനുള്ളതാണ്‌. മനുഷ്യന്‍ ഒരു വന്‍കരയാണ്‌. ഇനിയും കണ്ടെത്താനുള്ളത്‌. കാമുകിമാരേക്കാള്‍ നല്ലത്‌ കൊമേഴ്‌സ്യല്‍ ബാങ്കുകളാണ്‌.. അവര്‍ ഒരു ദിവസം പത്തോ പതിനഞ്ചോ എസ്‌. എം. എസ്‌ അയച്ചുതരാന്‍ ഉദാരത കാണിക്കുന്നു. എല്ലായിടത്തും ആണ്‍ എന്ന പ്രതീകം തന്നെ മലിനമായിരിക്കുന്നു. എഴുത്ത്‌ ഭാവിയുടെ എസ്റ്റാബ്ളിഷ്‌മെന്‍റാണ്‌. അഗാധമായതൊന്നും ഒരിക്കലും തുറക്കാതെ അവശേഷിക്കുന്നു. യഥാര്‍ത്ഥത്തില്‍ ഒരു പെണ്ണാവുക എന്നത്‌ വിപ്ളവകരമാണ്‌. ആണിനെ വെറുക്കുകയും സ്വയം നിര്‍ലൈംഗീകരിക്കുകയും ചെയ്തുകൊണ്ട്‌ ഒരുവള്‍ക്ക്‌ പെണ്‍നല്ലാതാകാം. യാഥാര്‍ത്ഥ്യം ഏേത്‌ നിമിഷവും തകര്‍ന്ന് വീഴാവുന്ന കൂടാരമാണ്‌. വാസ്തവികത എന്നൊന്നില്ല. അത്‌ നമള്‍ ഉണ്ടാക്കുകയും മായ്ക്കുകയുമാണ്‌ ചെയ്യുന്നത്‌. ടെലിവിഷനിലും സിനിമയിലും മാധ്യമങ്ങളിലുമൊക്കെ വ്യാമോഹങ്ങള്‍ മാത്രമേയുള്ളു. എഴുത്തുകാരന്‌ ഇന്ന് ഒരു റോളൂം ഇല്ല. അയാള്‍ സൃഷ്ടിച്ചെടുക്കുന്ന അവാര്‍ഡിന്‍റെ ഒരു പാസ്പോര്‍ട്ട്‌ സൈസ്‌ ഫോട്ടോയിലാണ്‌ അയാളുടെ ലോകത്തിന്‍റെ അതിരുകളുള്ളത്‌. രാഷ്ട്രീയക്കാരുടെ അരാഷ്ട്രീയവാദമാണ്‌ ഇന്നത്തെ വലിയ പ്രതിസന്ധി. അന്തരിക്ഷത്തില്‍ പലവിധ ആസക്തികളും ആഗ്രഹങ്ങളും ഓടിയലയുന്നുണ്ട്‌. ഒന്നും തൊട്ട്‌ നോക്കാന്‍ കഴിയില്ല. സകല പ്രണയങ്ങളും മീനിന്‍റെ ചെതുമ്പല്‍പോലെ കൊഴിഞ്ഞു വീഴും. രതി ഒരു വികാരമല്ല. ഒരു നാടകമാണ്‌. മനുഷ്യന്‍ തന്നേക്കാള്‍ വലിയതും അഗാധവുമായ അനേകം ലോകങ്ങളെ സ്വീകരിക്കാന്‍ വിധിക്കപ്പെട്ടിരിക്കുന്നു. ഏറെക്കാലം നം പിന്തുടര്‍ന്ന വലിയ വിസ്മയങ്ങള്‍, ഒരു നിമിഷം കരിക്കട്ട പോലെ വെള്ളത്തില്‍ നനഞ്ഞ്‌ കിടക്കുന്നത്‌ കാണേണ്ടിവരും. സിനിമയിലെ പ്രണയ ഗാന രംഗങ്ങളില്‍, പ്രണയം പ്രണയിക്കുന്നവരേക്കാള്‍ വലിയ പ്രതിച്ഛായ നേടുകമാത്രമാണ്‌ ചെയ്യുന്നത്‌. ഇന്ന് കവിത ഒരു പൊതുജനാഭിപ്രായമായി, സാമ്പ്രദായിക പൊതു ധാരണയായി അധ:പ്പതിച്ചിരിക്കുന്നു. കവിത ഒരു തനിയാവര്‍ത്തനമാണ്‌; അനുഷ്‌ഠാനകലയാണ്‌. ബോധാബോധങ്ങളില്‍നിന്ന് അശരണരായി താഴേക്ക്‌ വീണുകൊണ്ടിരിക്കുന്ന നിസ്വരായ ചിന്തകളുടെ കരച്ചില്‍ പോലെ വേദനജനകമാണ്‌ മഴ. പൂവ്‌ : കവിതയുടെ ഭാരം താങ്ങി മടുത്ത്‌ ഇന്‍റീരിയര്‍ ഡെക്കറേഷനുവേണ്ടി പ്ളാസ്റ്റിക്‌ രൂപം നേടി ആത്മഹത്യ ചെയ്യേണ്ടിവന്ന സൌന്ദര്യം. ലോകത്ത്‌ ഒരു ജിവിക്കും മനക്ളേശമുണ്ടാകരുതെന്ന് പ്രാര്‍ത്ഥിക്കുന്ന പ്രക്രിയക്ക്‌ ആവശ്യമായ ഗുണമാണ്‌ തപസ്സ്‌. പ്രണയത്തിലും രതിയിലും തനിക്കല്ല, ആണിനാണ്‌ നേട്ടമെന്ന് വിചാരിക്കുന്ന പെണ്ണിന്‌ സ്വന്തം ലൈംഗികതയുടെയോ അനുഭുതിയുടെയോ കേന്ദ്രമകാന്‍ കഴിയില്ല. ചിത്രശലഭം: ജന്‍മാന്തരബന്ധങ്ങളെക്കുറിച്ചൊന്നും വേവലാതിപ്പെടാതെ തത്വമുക്തമായി ഒന്ന് പറക്കാമോയെന്ന് പരീക്ഷിക്കുന്ന ജീവി. അസ്തിത്വം: ഭൂമിയില്‍ തന്നെയുള്ള മറ്റൊരു പ്ളാനറ്റാണത്‌. ആമ: ഒരു ദിവസം കൊണ്ടോ, ഒരു മാസം കൊണ്ടോ. ഒരു വര്‍ഷം കൊണ്ടോ നടന്നു തീര്‍ക്കാന്‍ പ്രത്യേക ദൂരമോ വാശിയോ ഉത്തരവാദിത്തമോ ഇല്ലാത്ത അരാജകവാദി. ലോകം ഇന്നു പ്രണയത്തോടൊപ്പമല്ല. പ്രണയം കാമുകിയോടോ കാമുകനോടോ ഒത്തല്ല. കവികള്‍ക്ക്‌ പോലും പദ്യം വേണ്ട: അവര്‍ക്ക്‌ ഗദ്യം മതി. ഇന്നത്തെ മനുഷ്യന്‍റെ വൈകാരിക ജീവിതത്തിന്‌ ആത്മീയ മൂല്യങ്ങള്‍ നഷ്ടമായി. ആത്മീയതയ്ക്ക്‌ മതവുമായി ബന്ധമില്ല. ഓരോ ആശയവും അത്മീയതയാകാന്‍ വിധിക്കപ്പെട്ടിരിക്കുന്നു. കവിതയിലെ വാക്കുകള്‍ക്ക്‌ വെളിയിലാണ്‌ യഥാര്‍ത്ഥ കവിത. ഒരു പൂവ്‌ വീഴുന്നത്‌ ഒരു ചരിത്രമാണ്‌. മനുഷ്യ ജീവിതം ഒരു കഥയല്ല, പുസ്തകവുമല്ല. എഴുത്തുകാരുടെ കഥകളൊക്കെ വിശ്വസനീയമല്ലാതായിക്കഴിഞ്ഞിരിക്കുന്നു. സാഹിത്യത്തിന്‍റെ യാഥാര്‍ത്ഥ്യം ഇന്ന് നൂറുമടങ്ങ്‌ ദുര്‍ബ്ബലമായി. ഓര്‍മ്മകള്‍ പെരുകുമ്പോഴുണ്ടാകുന്ന വിരക്തിയാണ്‌ യഥാര്‍ത്ഥ നിശ്ശബ്‌ദത ഭൂതകാലത്തിന്‍റെ അന്ധവിശ്വാസത്തെ തകര്‍ക്കുമ്പോഴാണ്‌ യഥാര്‍ത്ഥ എഴുത്തുണ്ടാകുന്നത്‌. എഴുത്തുകാരന്‍ സ്വയം ഒരു മീഡിയയാകണം. മരം ഒരേ സമയം ഒരു ക്ഷേത്രവും മൂര്‍ത്തിയുമാണ്‌. ദ്രവിച്ച ഓലയെ തീ വിഴുങ്ങുന്നപോലെ തിന്‍മകള്‍ വന്നു നിറയുമ്പോള്‍ നമുക്ക്‌ മിച്ചമില്ല. നമ്മുടെ തരിശു നിലങ്ങള്‍ നമ്മുടെ ശരീരത്തിനുള്ളില്‍ നിന്ന് തുടങ്ങുന്നു; ശരീരത്തിന്‌ വെളിയിലേക്ക്‌ സാവധാനം വ്യാപിക്കുന്നു മരങ്ങള്‍ ഏകാഗ്രതയ്ക്ക്‌ പുതിയ ഭാഷയുണ്ടാക്കുന്നു. മരം എല്ലാ ജീവികള്‍ക്കും ഒരു ആത്മീയതയാണ്‌. രാത്രി: അഭൌമമായ ഏെകാന്തതയുടെയും ഭയത്തിന്‍റെയും കാത്തിരുപ്പിന്‍റെയും സമ്മോഹനമായ ലാസ്യ പ്രകൃതി. സാഹിത്യം: ഏേത്‌ ആപേക്ഷികതയ്ക്കും ജീവിതം നല്‍കുകയും അതിലൂടെ പരത്തെയും അപരത്തെയും വേര്‍തിരിച്ചെടുക്കുകയും ചെയ്യുന്ന ഊര്‍ജ്ജത്തിന്‍റെ സമ്പദ്‌ വ്യവസ്ഥ. കല; സ്വന്തം ശരീരത്തെ വിചാരത്തില്‍ അലിയിച്ച്‌ ചേര്‍ക്കുന്നതിന്‍റെയും അതേസമയം ജീവിതത്തേക്കാള്‍ വലിയ പ്രതിച്ഛായകള്‍ ഉണ്ടാകുന്നതിന്‍റെയും ബലാബലം പരീക്ഷിച്ചറിയുന്ന ഊര്‍ജ്ജത്തിന്‍റെ അവസ്ഥ. ജലം ഒരു ചാവേറാണ്‌. വാക്കുകളുടെ ഏകാന്തതയാണ്‌ ഇന്നത്തെ ഏറ്റവും വലിയ സമസ്യ. ലോകത്ത്‌ മനുഷ്യന്‍റേത്‌ ഏറ്റവും നിസ്സാരമായ അസ്തിത്വമാണ്‌; കാറ്റടിച്ചാല്‍ വീഴും. ജീവിതം എവിടെയുമില്ല. ഇല്ലാത്ത ആകാശത്തില്‍ നക്ഷത്രങ്ങളെ തിരയുന്നത്‌ ഒരു രസമാണ്‌. സൌന്ദര്യം ഇന്ന് ആദ്ധ്യാത്മികതയല്ല. മറ്റുള്ളവര്‍ക്ക്‌ വേണ്ടിയുള്ള ആഘോഷമാണ്‌. എല്ലാ അറിവുകളും അനാസക്തിയിലേക്ക്‌ നയിക്കുന്നു. വേഗമില്ലെങ്കില്‍ യാത്രയില്ല പ്രകാശത്തേക്കാള്‍ എത്രയോ ഇരട്ടി വേഗത്തില്‍, മനുഷ്യന്‍റെയുള്ളിലെ യാത്രകള്‍ സംഭവിക്കുന്നു. വഴിയാണ്‌ യാത്ര. യാത്രയാണ്‌ വഴി. നമ്മുടെ യാത്രകള്‍ പ്രത്യേക ലക്ഷ്യത്തിലേക്കല്ല; അനേകം ലക്ഷ്യങ്ങളിലേക്കാണ്‌. നമ്മുടെ യാത്രകള്‍ കാലത്തെ തോല്‍പ്പിക്കുന്നു. ഇതിനിടയില്‍ നാം അനിശ്ചിതമായ ഒരു കൂടാരം മാത്രമാണ്‌. എല്ലാ വഴികളും ഒടുവില്‍ ഇല്ലാതാവുന്നു; യാത്രയുടെ യഥാര്‍ത്ഥ ഫലം. ശരീരത്തിനു താങ്ങാവുന്നതിലേറെ നാം മനസ്സില്‍ കൊണ്ടുനടക്കുന്നു. നമ്മുടെ വഴികള്‍ ഉണ്ടാകുമ്പോള്‍ തന്നെ മാഞ്ഞുപോകുന്നു; അത്‌ ശലഭ യാത്രകളാണ്‌. പഞ്ച ഭൂതങ്ങളൂടെ ഇന്‍റെര്‍നെറ്റ്‌ ആണ്‌ മനുഷ്യന്‍ ഒരോ നിമിഷവും അഭിമുഖീകരിക്കുന്നത്‌. സ്വന്തം തീരുമാങ്ങളൂടെ ഇരയാവുന്നവരാണ്‌ ഏെറ്റവും കൂടുതല്‍ മടുപ്പനുഭവിക്കുന്നത്‌. പുതിയ വിപണി വ്യവസ്ഥയില്‍ ആണിനേക്കാള്‍ പെണ്ണിനാണ്‌ മാര്‍ക്കറ്റ്‌. അവളുടെ പടം, ശബ്ദം, സാന്നിദ്ധ്യം എല്ലാം ഒരു ബൂസ്റ്റാണ്‌. ക്യൂ നില്‍ക്കുമ്പോള്‍, സിനിമ കാണുമ്പോള്‍ , സംസാരിക്കുമ്പോള്‍ കൈകള്‍ എന്ത്‌ ചെയ്യണമെന്നറിയാതെ വിഷമിച്ചിട്ടുണ്ട്‌. സാഹിത്യകാരന്‍മാര്‍ക്ക്‌ ചെറുപ്പം അപമാനം ഏറ്റുവാങ്ങാനുള്ളതാണ്‌. ഓരോ നിമിഷവും ഒരു യുദ്ധം നടക്കുന്നു, യാദൃച്ഛികതകളുടെ വരവിനെതിരെയുള്ളതാണത്‌.

ആദ്യം മനുഷ്യരാവുക... ! പിന്നെ മുസ്ലീങ്ങള്‍ ആവുക... !! ശേഷം മുജാഹിദും, ജമാഅത്തും, സുന്നിയും ആവുക....!!!
അസ്സലാമു അലൈക്കും...,

ആദ്യം മനുഷ്യരാവുക... ! പിന്നെ മുസ്ലീങ്ങള്‍ ആവുക... !! ശേഷം മുജാഹിദും, ജമാഅത്തും, സുന്നിയും ആവുക....!!!

ഒരു കാര്യത്തിലും ഐക്യപ്പെടാത്ത കേരളത്തിലെ മുസ്ലിം സംഘടനകള്‍ ഒറ്റക്കെട്ടായി ചീത്ത പറയുന്ന “ആഗോള കുത്തക ഭീമന്‍” മൈക്രോസോഫ്റ്റിന്റെ മീഡിയാപ്ളയറും വിന്‍ഡോസും ഇന്റര്‍നെറ്റ് എക്സ്പ്ളോററും, ഹോട്ട്മെയിലും "ദുരുപയോഗം " ചെയ്ത് കുറെ മുസ്ലിം നാമധാരികള്‍ പരസ്പരം തെറിപറഞ്ഞും തെറിപ്പാട്ടു പാടിയും, തെറിപ്രയോഗങ്ങള്‍ നടത്തിയും ഈ ഉത്തമ മതത്തെ സേവിക്കാന്‍ മിനക്കെട്ടു തുടങ്ങിയിട്ട് കാലം കുറെയായി. സമുദായത്തിന്റെ പേരില്‍ നടക്കുന്ന ഈ വൃത്തികേടുകള്‍ കണ്ടും കേട്ടും സഹികെട്ടു. ഈ അനസ്യൂതപ്രക്രിയയില്‍ ഭാഗവാക്കാവുന്ന യൂനുസും, റഫീലും, സക്കരിയ സ്വലാഹിയും, ഖാദറും, മടവൂരും, പേരോടും, കേരളത്തിലെ മറ്റു ആയിരക്കണക്കായ മുസ്ലിം നാമധാരികളും യഥാര്‍ത്ഥ ഇസ് ലാമിനെയല്ല പ്രതിനിധീകരിക്കുന്നതെന്നത് ആര്‍ക്കു മുമ്പിലും വിശദീകരിച്ചു കൊടുക്കാന്‍ കഴിയുന്ന ലളിതമായ തത്ത്വശാസ്ത്രമാണ്.

ഒറ്റയടിക്കു വായിക്കുമ്പോള്‍ പ്രയാസം തോന്നാമെങ്കിലും ഒരു നിഷ്പക്ഷ വിലയിരുത്തലിന് തയ്യാറാവുന്ന ആര്‍ക്കു മുമ്പിലും ഈ വലിയ സത്യം നിഷ്പ്രയാസം തെളിയിച്ചു കൊടുക്കാന്‍ കഴിയുമെന്ന ഉത്തമ വിശ്വാസത്തില്‍ തന്നെയാണ് ഈയൊരു പ്രസ്താവനയ്ക്ക് മുതിരുന്നത്.

ഇവരില്‍ ചിലര്‍ സത്യം മനസ്സിലായിട്ടും അതു നിഷേധിക്കുന്ന “സത്യനിഷേധി” കളാണെങ്കില്‍ മറ്റു ചിലര്‍ താന്‍ ചെയ്യുന്നതെന്താണെന്ന് താനറിയാത്ത പരമ വിഡ്ഢികളാണ്. വേറെ ചിലര്‍ രാജാവ് നഗ്നനാണെന്നറിഞ്ഞിട്ടും അതു വിളിച്ചു പറയാന്‍ ധൈര്യപ്പെടാത്ത ഭീരുക്കളും കൂട്ടത്തില്‍ ചിലര്‍ നേതൃഭക്തി മുത്ത് നേതാവ് പറയുന്നതിനെന്തിനും “അങ്ങിനെത്തന്നെ സിന്ദാബാദ്, അങ്ങിനെത്തന്നെ സിന്ദാബാദ്” വിളിക്കുന്ന അടിമകളും, വയറ്റില്‍പിഴപ്പിനു മന്നില്‍ ഇസം പ്രശ്നമാക്കാത്ത “പാവങ്ങളും” ഒഴുക്കിനൊപ്പം നീന്തുന്ന “നിഷ്കളങ്കരു” മെല്ലാം ഇക്കൂട്ടത്തിലുണ്ട്.

എന്നാല്‍ ഇവരൊന്നും പ്രതിനിധീകരിക്കുന്ന ഇസ്ളാം റസൂല്‍ പഠിപ്പിച്ച അല്ലാഹുവിന്റെ മതവുമായി ചില കര്‍മ്മശാസ്ത്ര കാര്യങ്ങളിലെ സാദൃശ്യം മാറ്റിവെച്ചാല്‍ മറ്റുകാര്യങ്ങളില്‍ പെരുത്തൊന്നും പൊരുത്തപ്പെടുന്നില്ല. ഒരാള്‍ ധാരാളമായി മതം പഠിച്ചതുകൊണ്ടോ ഒന്നിലധികം ഡോക്ടറേറ്റ് നേടിയതുകൊണ്ടോ അദ്ദേഹം പണ്ഡിതനോ ഡോക്ടറോ ആവാമെങ്കിലും ഒരു യഥാര്‍ത്ഥ മതവിശ്വാസിയോ മാതൃകാപുരുഷനോ ആവണമെന്നില്ല. അതുകൊണ്ടുതന്നെ ഇത്തരം ആളുകളെ അന്ധമായി അനുകരിക്കുന്നതും നേതാവായി അംഗീകരിക്കുന്നതും ദോഷകരമായി ഭവിക്കാം.

നോക്കൂ നിങ്ങള്‍ : ഡോ. സക്കരിയ സ്വലാഹിയെ, പേരോടിനെ, സലഫിയെ, സുല്ലമിയെ പാണ്ഡിത്യത്തില്‍ ഒന്നിനൊന്നു കേമന്മാര്‍, പ്രസംഗ കലയില്‍ അഗ്രഗണ്യര്‍, കാര്യങ്ങള്‍ പറഞ്ഞു പാലിക്കുന്നതില്‍ അപാരമായ ദൈവാനുഗ്രഹം സിദ്ധിച്ചവര്‍, ദീനി പ്രവര്‍ത്തനത്തില്‍ ആണ്ടുകളുടെ പരിചയമുള്ളവര്‍! എന്നിട്ടോ? കഴിവുകള്‍ മുഴുവനും തെറി പറയാനും, സ്വവാദഗതി സ്ഥാപിച്ചെടുക്കാന്‍ ഏതു പച്ചക്കള്ളവും എഴുന്നള്ളിക്കാനും, സ്വസമുദായാംഗ ങ്ങളെ ചീത്തവിളിച്ചു പടിക്കുപുറത്തു നിര്‍ത്താനും മാത്രം മിനക്കെടുന്നവരായി മാറാന്‍ ഇവര്‍ക്കെങ്ങിനെ കഴിയുന്നു? തന്റെ ഇരുപത്തിമൂന്നു വര്‍ഷത്തെ പ്രബോധനകാലയളവില്‍ ഒരിക്കലെങ്കിലും തനിക്കും സമുദായത്തിനും എന്തെന്നില്ലാത്ത ദ്രോഹംചെയ്ത മക്കാ മുഷ് രിക്കു കളെ മുത്തുനബി “ആസനത്തില്‍ ഊതുന്നവരെ, പരമ വിഡ്ഢികളെ” എന്നു വേണ്ട ഒരു പരിഹാസവാക്കിലൂടെയെങ്കിലും അഭിസംബോധന ചെയ്തതായി കാണിക്കാന്‍ ഈ അഭിനവ അഹലുല്‍ ഹദീസുകാര്‍ക്കും, അഹലുല്‍ സുന്നത്ത് വല്‍ ജമാ അത്തുകാര്‍ക്കും കഴിയുമോ?

പോകട്ടെ, ഇവര്‍ അവകാശപ്പെടുന്നതുപോലെ സമുദായത്തിലെ വഴിതെറ്റിപ്പോയവര്‍ക്ക് നേര്‍വഴി കാട്ടികൊടുക്കലാണ് തങ്ങള്‍ പ്രസംഗങ്ങളിലൂടെയും സംവാദങ്ങളിലൂടെയും ലക്ഷ്യമിടുന്ന തെങ്കില്‍ തെറിവിളിച്ച് വിളറിപിടിപ്പിച്ച് സത്യമാര്‍ഗ്ഗത്തിലേക്ക് ക്ഷണിക്കുന്നതിലും ഫലപ്രദമാവുക സംസ്കാരമുള്ള ഭാഷ ഉപയോഗിച്ചുള്ള ക്ഷണമാവുമെന്നതില്‍ സാമാന്യബുദ്ധിയുള്ള ആര്‍ക്കെങ്കിലും എതിരഭിപ്രായമുണ്ടാവുമോ? മയിലമ്മയെ കുയിലമ്മയാക്കാനും കോഫി അന്നനെ അണ്ണാനാക്കാനും ഹുസൈന്‍ സലഫിയെ പഠിപ്പിച്ചത് ഏത് മതസംഹിതയാണ്? പിന്നെ തിമിരം ബാധിച്ച അനുയായി വൃന്ദത്തിന് ഹരം പകര്‍ന്ന് അവരെ ലഹരി പിടിപ്പിച്ച് ഉന്‍മാദനൃത്തമാടിച്ച് കൈയ്യടിനേടാനും സിന്ദാബാദ് വിളിപ്പിക്കാനും തക്ബീര്‍ ചൊല്ലിക്കാനും അതുവഴി ധാരാളം പണം കൈക്കലാക്കാനും നേതൃപദവി ദൃഢപ്പെടുത്തുവാനും തെറിപ്രയോഗങ്ങളേക്കാള്‍ ഫലപ്രദമായ മറ്റൊരു മാര്‍ഗ്ഗവുമൊട്ടില്ലതാനും.പരസ്പരവൈരാഗ്യം വളര്‍ത്തിയും വാശിപിടിപ്പിച്ചും ചീത്തവിളിപ്പിച്ചും തെളിച്ചു നടന്നാലേ ഈ ആട്ടിന്‍പറ്റത്തെ തങ്ങളുടെ ഇംഗിതങ്ങള്‍ക്ക് ഉപയോഗപ്പെടുത്താന്‍ കഴിയുമെന്ന് മറ്റാരേക്കാളും നന്നായറിയാവുന്നവരാണ് നമ്മുടെ പണ്ഡിതകേസരികള്‍.

നാം മുസ്ലിംകള്‍ നമ്മുടെ കൊച്ചു കേരളമടക്കം ലോകം മുഴുവന്‍ ഇസ്ലാമികഭരണം സ്ഥാപിക്കണമെന്നും അതുവഴി സത്യവും സമത്വവും സമാധാനവും കളിയാടണമെന്ന് ആഗ്രഹിക്കുന്നവരും ഇസ്ലാമിക ഭരണത്തിലൂടെ മാത്രമേ അത് സാധ്യമാവൂ എന്നു വിശ്വസിക്കുന്നവരുമാണ്. എന്നാല്‍ ദൈവം തമ്പുരാനെങ്ങാനും ഈ കൊച്ചുകേരളത്തിന്റെ ഭരണം കേരളത്തിലെ ഇന്നെത്തെ മുസ്ലിം ഉമ്മത്തിനെ ഏല്‍പ്പിച്ചാലുണ്ടാവുന്ന ഭവിഷ്യത്തിനെക്കുറിച്ച് നമ്മളാരെങ്കിലും ചിന്തിച്ചുനോക്കിയിട്ടുണ്ടോ? ആഭ്യന്തരവകുപ്പെങ്ങാനും എന്‍.ഡി.എഫിനെ ഏല്‍പ്പിച്ചാല്‍ ഏതെങ്കിലും സോളിഡാരിറ്റിക്കാരന്‍ ഉയിരോടെയിരിക്കുമോ? എ.പി സുന്നികളാണ് ഭരണത്തിലെങ്കില്‍ മലയാളത്തില്‍ ഖുത്തുബ നടത്തുന്ന, പെണ്ണുങ്ങള്‍ നമസ്കരിക്കുന്ന പുത്തനാശയക്കാരുടെ പള്ളികള്‍ ഒന്നെങ്കിലും നാട്ടില്‍ അവശേഷിക്കുമോ? ഇനി ഔദ്യോഗിക മുജാഹിദുകള്‍ക്കാണ് വകുപ്പെങ്കില്‍ മടവൂര്‍ ഗ്രൂപ്പുകാരുടെ ഉടലില്‍ തല കാണുമോ മൌലിദും റാത്തിബുമോതുന്ന ഖബര്‍ കെട്ടിപൊക്കിയ കാസര്‍ഗോഡു മുതല്‍ തിരുവനന്തപുരം പള്ളികളുടെയും മഖാമുകളുടെയും സ്ഥിതിയെന്താവും? മടവൂര്‍ ഗ്രൂപ്പുകാര്‍ക്കാണ് ആദിപത്യമെങ്കില്‍ ജിന്നിനെ ഒഴിപ്പിക്കുന്ന കുട്ടിച്ചാത്തന്‍സേവ നടത്തുന്ന ഔദ്യോഗികക്കാരുടെ മന്ത്രവാദ സെന്ററുകള്‍ തരിപ്പണമാവില്ലേ? ഇനി കേരളത്തില്‍ നിലനില്‍ക്കുന്ന മുന്നണിസംവിധാനം പിന്‍തുടര്‍ന്ന് വിവിധ മുസ്ലിം ഗ്രൂപ്പുകളെ ചേര്‍ത്തുള്ള ഒരു മുസ്ലിം ഐക്യമുന്നണിയെയാണ് പടച്ചവന്‍ ഭരണമേല്‍പ്പിക്കുന്നതെങ്കില്‍ ഹജ്ജ് ക്യമ്പിന്റെ സംഘാടകസമിതിയില്‍ ഉണ്ടായതിലും വലിയ കസേരയേറിനും തെറിവിളിക്കും കയ്യാങ്കളിക്കുമാവില്ലേ മുന്നണിയോഗങ്ങളും മന്ത്രിസഭായോഗങ്ങളും സാക്ഷ്യം വഹിക്കേണ്ടിവരിക?...അങ്ങിനെ ഇന്നത്തെ ഫാസിസ്റു താല്‍പര്യങ്ങള്‍ സംരക്ഷിക്കപ്പെടുന്നുവെന്ന് ആക്ഷേപിക്കപ്പെടുന്ന ഭരണത്തില്‍ നിലനില്‍ക്കുന്ന സമാധാനംപോലും മുസ്ലിം ഉമ്മത്തിന് നഷ്ടപ്പെടു കയാവില്ലേ ഫലം? ചുരുക്കത്തില്‍ ഓരോ നമസ്ക്കാരത്തിനുശേഷവും പ്രാര്‍ത്ഥിക്കുന്ന കൂട്ടത്തില്‍ പടച്ചവനെ ഈ നാടിന്റെ ഭരണം മുസ്ലിംകളുടെ കൈകളിലേല്‍പ്പിക്കല്ലേ തമ്പുരാനെയെന്ന് ആത്മാര്‍ത്ഥമായി പ്രാര്‍ത്ഥിക്കേണ്ട ഗതികേടിലല്ലേ ഈ മുസ്ലിം ഉമ്മത്ത്.?

കേരളത്തിലെ മുസ്ലിംകളില്‍ വലിയൊരു വിഭാഗം അല്ലാഹുവിലും തിരുനബിയിലും വിശ്വസിക്കുന്നവരല്ല.! മറിച്ച് അവര്‍ സുന്നികളോ, മുജാഹിദുകളോ ആണ്. ജമാഅത്തുകാരോ, തബ് ലീഗ്കാരോ ആണ്. സുന്നികളില്‍തന്നെ എ.പിയോ, ഇ.കെയോ ആണ്. മുജാഹിദുകളില്‍ മടവൂര്‍ ഗ്രൂപ്പുകാരോ ഒറിജനലുകളോ ആണ്. അല്ലെങ്കില്‍ സോളിഡാരിറ്റിയോ, എന്.ഡി.എഫോ ആണ്. അവര്‍ വിശ്വസിക്കുന്നത് അവരുടെ സംഘടനകളിലും നേതാക്കളിലുമാണ്. അത്കൊണ്ടുതന്നെ അവരവരുടെ പ്രസ്ഥാനങ്ങള്‍ക്കും നേതാക്കള്‍ക്കും നേരെ ഉയരുന്ന വെല്ലുവിളികളേയും സാമ്പത്തികവും വ്യക്തിപരവും സംഘടനാപരവുമായ ആരോപണങ്ങളേയും ഏത് മാര്‍ഗ്ഗത്തിലും പ്രതിരോധിക്കേണ്ടത് അവരുടെ ആവശ്യവും നിര്‍ബന്ധ ബാദ്ധ്യതയുമായി മാറുന്നു. പ്രതിരോധത്തിനു സ്വീകരിക്കുന്ന മാര്‍ഗ്ഗങ്ങളുടെ ധാര്‍മ്മികതയോ ശരിതെറ്റുകളോ അതിനാല്‍തന്നെ അവര്‍ക്ക് പ്രശ്നമാവുന്നില്ല. സംഘടനകള്‍ക്കും നേതാക്കള്‍ക്കും പറ്റുന്ന ചെറുതും വലുതുമായ മുഴുവന്‍ തെറ്റുകളെയും ന്യായീകരിക്കുകയും അവ മൂടിവെക്കാന്‍ മറുപക്ഷത്തിനുമേല്‍ കൂടുതല്‍ വലിയ തെറ്റുകള്‍ ആരോപിക്കുകയും ചെയ്യുന്നു. മതം ദൈവസൃഷ്ടിയാണ്. അതിനാല്‍ അത് സമ്പൂര്‍ണ്ണവും തെറ്റുകുറ്റവിമുക്തവുമാണ്. അതുകൊണ്ടുതന്നെ അതിനെതിരെ ഉയരുന്ന മുഴുവന്‍ വെല്ലുവിളികളും ശരിയായ മാര്‍ഗ്ഗങ്ങളിലൂടെ പ്രതിരോധിക്കപ്പെടേണ്ടതുമാണ്.

എന്നാല്‍ മതസംഘടനകള്‍ മനുഷ്യസൃഷ്ടിയും തെറ്റുകുറ്റങ്ങള്‍ക്കും പോരായ്മകള്‍ക്കും വിധേയവുമാകയാല്‍ അതിന്റെ തെറ്റുകളെ ഏതു മാര്‍ഗ്ഗേനയും പ്രതിരോധിക്കേണ്ട യാതൊരു ബാധ്യതയും അനുയായികള്‍, അവര്‍ അല്ലാഹുവിലും തിരുനബിയിലും യഥാര്‍ത്ഥമായി വിശ്വസിക്കുന്നവരാണെങ്കില്‍ അവര്‍ക്കില്ല. മറിച്ച് തെറ്റുകള്‍ ചൂണ്ടികാണിക്കുകയും ഏറ്റുപറയുകയും ചെയ്തു അത് തിരുത്തി മുന്നോട്ടുപോവുകയാണ് ചെയ്യേണ്ടത്. എന്നാല്‍ നിര്‍ഭാഗ്യവശാല്‍ കേരളത്തിലെ വിവിധ മുസ്ലിം ഗ്രൂപ്പുകളില്‍ ഏതെങ്കിലുമൊന്ന് ഇക്കാലമത്രയും തങ്ങള്‍ക്ക് എന്തെങ്കിലും തെറ്റുപറ്റിയതായി ഏറ്റുപറഞ്ഞ ചരിത്രമില്ല.

സ്വര്‍ഗ്ഗത്തിലേക്കും നരകത്തിലേക്കും ആളുകളെ റിക്രൂട്ടിംഗ് നടത്തുന്ന ഏജന്‍സികളെ പോലെയാണ് കേരളത്തിലെ മുസ്ലിം സംഘടനകളുടെ പെരുമാറ്റം. അവര്‍ തെളിക്കുന്ന വഴികളിലൂടെ നടന്നാലേ സ്വര്‍ഗ്ഗരാജ്യം ലഭിക്കുമെന്നവര്‍ പ്രഖ്യാപിക്കുന്നു. അതിന്നായി സുബ്ഹിയിലെ ഖുനൂത്തും തറാവിഹിന്റെ റക്അത്തും, സ്ത്രീകളുടെ പള്ളിപ്രവേശവും, ജുമുഅയുടെ രണ്ടാം ബാങ്കും, നമസ്ക്കാരത്തിലെ കൈകെട്ടലും മുതല്‍ അത്തഹിയ്യാത്തിലെ വിരല്‍ചൂണ്ടലുവരെയുള്ള ലോകാടിസ്ഥാനത്തില്‍ പുരാതനകാലം മുതല്‍ “യഥാര്‍ത്ഥ” മുസ്ലിം പണ്ഡിതന്മാര്‍ക്കിടയില്‍ അഭിപ്രായ വ്യത്യാസം നിലനിന്നു പോരുന്ന നിസ്സാര പ്രശ്നങ്ങളെ പര്‍വ്വതീകരിച്ച് മുസ്ലിംകള്‍ നേരിടുന്ന ഏറ്റവും വലിയ പ്രശ്നമാണെന്ന തരത്തില്‍ അവതരിപ്പിച്ച് പരസ്പരം കാഫിറാക്കുന്നു. സലഫി ഭരണം നിലനില്‍ക്കുന്ന മക്കത്തെ മസ്ജിദുല്‍ ഹറാമില്‍ തറാവീഹ് ഇരുപതാണെന്നും അവിടെ ജുമുഅക്ക് മുമ്പ് രണ്ട് ബാങ്ക് പതിവാണെന്നതും നാട്ടിലെ മുജാഹിദുകള്‍ മനഃപൂര്‍വ്വം മറച്ചുപിടിക്കുന്നു. സലഫികളുടെ ഭരണത്തില്‍ സൌദി അറേബ്യയില്‍ സ്ത്രീകള്‍ക്ക് പൊതുപ്രവര്‍ത്തനം പോയിട്ട് ഡ്രൈവിംഗിനുപോലും അനുമതിയില്ലെന്നതില്‍ അവര്‍ മൌനം പാലിക്കുന്നു.

സ്ത്രീകളുടെ പൊതുപ്രവര്‍ത്തനവും പള്ളിപ്രവേശനവും പാടില്ലെന്ന് തന്റെ "പര്‍ദ്ദ" എന്ന പുസ്തകത്തില്‍ വിലക്കിയ മൌദൂദിയുടെ അനുയായികള്‍ ആ പുസ്തകത്തിന് ഐ.പി.എച്ചില്‍ വിലക്കു കല്‍പ്പിക്കുക മാത്രമല്ല, പ്രസ്ഥാനത്തിന്റെ ഫത്വാസമിതിയായ കേന്ദ്രശുറയില്‍വരെ സ്ത്രീകള്‍ക്കു പ്രാധിനിത്യം നല്‍കുന്നു... സ്ത്രീ പള്ളിപ്രവേശനം ഹറാമാണെന്നു ഫത് വാ പുറപ്പെടുവിക്കുന്ന സാക്ഷാല്‍ എ.പി. തന്നെ സ്ത്രീകള്‍ സ്ഥിരമായി പങ്കെടുക്കുന്ന ബഹ്റൈനിയിലെ അറാഭ് പള്ളിയില്‍ സ്ത്രീകളും കുട്ടികളുമടങ്ങിയ മഅ്മുമിങ്ങള്‍ക്ക് വെള്ളിയാഴ്ച ഖുത്തുബ നടത്തുന്നു. എന്നിട്ടോ നാട്ടിലെത്തിയയുടനെ ആ പള്ളിയില്‍ ഒരൊറ്റ പെണ്ണും ഇന്നേവരെ നമസ്ക്കാരം നിര്‍വ്വഹിച്ചിട്ടില്ലെന്ന് സിറാജിലൂടെ നിഷേധക്കുറിപ്പിറക്കുന്നു. ഇതു കണ്ടിട്ടും കേട്ടിട്ടും അറാഭ് പള്ളിക്കടുത്തുതന്നെ ജോലിചെയ്യുന്ന പ്രസ്തുത പള്ളിയില്‍ എന്തു നടക്കുന്നുവെന്ന് നന്നായറിയാവുന്ന എ.പി. സുന്നികള്‍ പോലും പിന്നെയും ഉസ്താദിനെ അവിശ്വസിക്കാതിരിക്കുന്നു...!

തന്റെ മൂന്നു മണിക്കൂര്‍ പ്രസംഗത്തിനിടയില്‍ നൂറു നുണയെങ്കിലും പറയാതെ പേരോട് പ്രസംഗം അവസാനി പ്പിക്കാറല്ല. ലോകമുസ്ലിംകളുടെ മൂന്ന് പുണ്യഗേഹങ്ങളിലും, മസ്ജിദുല്‍ ഹറാമിലും, മസ്ജിദുന്നബവിയിലും, മസ്ജിദുല്‍ അഖ്സയിലും പുരുഷന്മാരെപ്പോലെ സ്ത്രീകളും നമസ്ക്കാരത്തില്‍ പങ്കെടുക്കുന്നുവെന്ന യാഥാര്‍ത്ഥ്യം സുന്നികള്‍ മനഃപൂര്‍വ്വം വിസ്മരിക്കുന്നു. നാട്ടില്‍ പുത്തനാശയക്കാര്‍ക്ക് സലാം പോലുമരുതെന്ന് ശഠിക്കുന്നവര്‍ തന്നെ മക്കത്തും മദീനത്തുമെത്തിയാല്‍ ഖുനുത്തോതാത്ത കൂട്ടുപ്രാര്‍ത്ഥന നടത്താത്ത ബിസ്മി ചൊല്ലാത്ത ഒന്നാംനമ്പര്‍ സലഫികളെ ഇമാമുകളാക്കി മസ്ജിദുല്‍ ഹറാമിലും മസ്ജിദുന്നബവിയിലും മറ്റിടങ്ങളിലും മഅ്മൂമീങ്ങളായി നമസ്ക്കരിക്കുന്നു. അവിടങ്ങളിലെ ഇമാമുകള്‍ മറ്റു മദ്ഹബുകാരാണെന്നും അതിനാലാണവര്‍ ഖുനൂത്തും ബിസ്മിയും ഓതാത്തതെന്നും മദ്ഹബുകള്‍ പിന്‍പറ്റുന്നതില്‍ തന്നെ വിശ്വാസമില്ലാത്ത അവിടങ്ങളിലെ ഇമാമുകളെക്കുറിച്ച് പേരോടും മറ്റും സത്യമറിയാത്ത അനുയായികളെ പറഞ്ഞുപറ്റിക്കുന്നു. അപ്പോഴും കൂട്ടുപ്രാര്‍ത്ഥന പോലുള്ള വിഷയങ്ങളില്‍ മൌനം പാലിക്കുന്നു. ത്വവാഫിനായി ഉള്ളില്‍പോവുന്ന സ്ത്രീകള്‍ ബാങ്കുകേള്‍ക്കുമ്പോള്‍ ഒന്നിച്ചു പുറത്തിറങ്ങിയാല്‍ ജമാഅത്തിനായി പോവുന്ന പുരുഷന്മാരുമായി കൂട്ടിമുട്ടുന്നത് ഒഴിവാക്കാന്‍ മാത്രമാണ് മക്കത്തെ പള്ളിയില്‍ വെച്ച് സ്ത്രീകള്‍ നമസ്ക്കരിക്കുന്നതെന്ന് പേരോട് അവിടെ നടക്കുന്ന കാര്യങ്ങള്‍ നേരിട്ട് കണ്ടവരെപ്പോലും സാക്ഷിയാക്കി പച്ചക്കള്ളം പറയുന്നു.

അപ്പോഴും മസ്ജിദുല്‍ നബവിയും മസ്ജിദുല്‍ അഖ്സയും മനഃപൂര്‍വ്വം വിട്ടുകളയുന്നു. മൌലിദും ആണ്ടും നാല്‍പ്പതും ഉറൂസും മന്ത്രവും ശിര്‍ക്കാക്കി എട്ടും പൊട്ടും തിരിയാത്ത പാവം വല്ല ജാഹിലും അതു ചെയ്തുപോയാല്‍ അവരെ മുശ്രിക്കായി പ്രഖ്യാപിക്കുന്നവര്‍ തന്നെ കൊണ്ടോട്ടി, മമ്പുറം, മടവൂര്‍ മുതല്‍ അപ്പവാണിഭം വരെയുള്ള സകല “ശിര്‍ക്കുകള്‍ക്കും ” അനുവാദം നല്‍കുന്ന ആഴ്ചയില്‍ രണ്ടു തവണ കാണാനെത്തുന്ന തീര്‍ത്ഥാടകര്‍ക്ക് ഉറുക്കും നൂലും നല്‍കി ശിഫ നല്‍കുന്ന ശിഹാബ്തങ്ങളെ സംസ്ഥാന പ്രസിഡന്റിന്റെ ജനാസ നമസ്ക്കാരത്തിന് മുന്നില്‍ നിര്‍ത്തി സാക്ഷാല്‍ ഹുസൈന്‍ മടവൂര്‍ അടക്കം ഇരു വിഭാഗത്തിലും പെട്ട സലഫി പണ്ഡിതര്‍ പിന്നില്‍നിന്ന് നമസ്ക്കരിക്കുന്നത് ഏത് ധാര്‍മ്മികതയുടെ പിന്‍ബലത്തിലാണ്? തീവ്ര മുജീഹിദുകാരനായ കെ.പി.എ. മജീദും ലീഗിലെ മറ്റനേകം മുജാഹിദുകാരും തങ്ങളെ ആത്മീയ നേതാവായി അംഗീകരിക്കുന്നു. ലീഗിന്റെ തെരഞ്ഞെടുപ്പവലോകനം നടത്താന്‍പോലും ശിഹാബ് തങ്ങളുടെ ഭാര്യയുടെ മരണശേഷം നാല്‍പതടിയന്തിരം കഴിയുന്നതുവരെ അവരും കാത്തിരിക്കുന്നു.ഇന്നലെവരെ ശിര്‍ക്കും ബിദ്അത്തുമാക്കി കൊണ്ടുനടന്ന മന്ത്രവാദവും ജിന്നുസേവയും മാറ്റലുമൊക്കെ ഇപ്പോള്‍ ഹലാലും ഫര്‍ളുമൊക്കെയായി സലഫികള്‍ തന്നെ മാറ്റിപ്പറയുന്നു. എന്തിന് സ്വന്തം ഭാര്യ ഭര്‍ത്താവറിയാതെ ഗര്‍ഭിണിയായാല്‍പോലും അവളെ കുറ്റം പറയരുതെന്നും അത് ജിന്നിന്റെ പണിയാവാമെന്നും വരെ ഔദ്യോഗിക മുജാഹിദിന്റെ സംസ്ഥാനനേതാക്കള്‍ തന്നെ ഇന്ന് സ്റേജുകെട്ടി പ്രസംഗിക്കുന്നു. അസ്തഅ്ഫിറുള്ളാ എന്നല്ലാതെ മറ്റെന്തു പറയാന്‍.

മുജാഹിദിലെ പിളര്‍പ്പുനോക്കൂ, അടിയും ഏറുംകൊണ്ട്, സാഹസങ്ങള്‍ ഏറെ സഹിച്ച് പതിറ്റാണ്ടുകള്‍ അശ്രാന്ത ത്യാഗം സഹിച്ച് സ്വന്തം പിതാമഹന്മാര്‍ പടുത്തുയര്‍ത്തിയ ഒരു പ്രസ്ഥാനത്തെ ജൂതാസിനെപ്പോലും നാണിപ്പിക്കുന്ന രീതിയില്‍ ഒറ്റുകൊടുത്ത് രണ്ടാക്കി മാറ്റി, പിളര്‍പ്പിന് ചുക്കാന്‍ പിടിച്ചവര്‍ തന്നെ രണ്ടിന്റെയും തലപ്പത്ത് കേറി പ്രസിഡന്റും സെക്രട്ടറി യുമായി, കുമിഞ്ഞു കൂട്ടിയ സമ്പത്തിനുമേല്‍ അടയിരുന്ന് വിലസുന്നു. അതുവരെ തങ്ങളുടെ ജീവന്റെ ജീവനായ നേതാക്കളായിരുന്നവര്‍ രണ്ടു ചേരികളിലായി മാറുന്നത് നോക്കിനിന്ന അനുയായികളില്‍ മഹാഭൂരിപക്ഷവും യാതൊരു മനഃസങ്കോചവുമില്ലാതെ രണ്ടിലൊരു ഗ്രൂപ്പില്‍ ചേക്കേറി നേതൃത്വത്തിന് സര്‍വ്വ പിന്തുണയും പ്രഖ്യാപിക്കുകയും ഇന്നലെവരെ നേതാവായി അംഗീകരിച്ച് അനുസരിച്ച് മറുവിഭാഗത്തിലെ പണ്ഡിതര്‍ക്കെതിരെ സാമ്പത്തിക പെണ്‍വാണിഭ കുറ്റാരോപണങ്ങള്‍വരെ പരസ്യമായി സ്റേജില്‍ കയറി വിളിച്ചുപറയുകയും ചെയ്യുന്നു.

ദോഹയിലെ സ്റേജില്‍വെച്ച് പിളര്‍പ്പിനെക്കുറിച്ചാരാഞ്ഞപ്പോള്‍ പൊതുജനം വിവരമുള്ളവന്‍ എന്നും പൊതുവെ ധരിച്ചുവെച്ച ഒരു നേതാവു പറഞ്ഞത് അവസാനകാലത്ത് സമുദായം എഴുവത്തിമൂന്ന് ഗ്രൂപ്പുകളായി പിരിയുമെന്നും അതില്‍ ഒരുവിഭാഗം മാത്രമേ സ്വര്‍ഗ്ഗത്തില്‍ പ്രവേശിക്കുകയുള്ളൂ എന്നുമാണ്. നോക്കുക, തലേന്നാള്‍വരെ ഒന്നിച്ചു പ്രവര്‍ത്തിച്ച, ഒരേ സ്റേജില്‍ മസ്അല പറഞ്ഞുകൊടുത്ത ഒരേ ഓഫീസില്‍ ഒന്നിച്ചിരുന്ന് ഇസ്ലാമിക പ്രവര്‍ത്തനത്തിന്റെ ചുക്കാന്‍പിടിച്ച തന്റെ സഹോദരനെ നരകത്തിലേക്ക് റിക്രൂട്ട് ചെയ്യാന്‍ എങ്ങിനെ ഒരു യഥാര്‍ത്ഥ മുസ്ലിമിന് കഴിയുന്നു? എന്നിട്ടോ പരസ്പരം സാമ്പത്തിക കുറ്റാരോപണങ്ങള്‍ ഉന്നയിച്ചവര്‍, കള്ളന്മാരെന്നും നരകാവകാശികളെന്നും സ്റേജില്‍ കയറി വിളിച്ചു പറഞ്ഞവര്‍, മന്ത്രവാദികളെന്നും കുട്ടിച്ചാത്തന്‍ സേവക്കാരെന്നും മുദ്രകുത്തിയവര്‍ വീണ്ടും കേരളാകോണ്‍ഗ്രസ്സുകാരെപ്പോലും പിന്നിലാക്കി ഒന്നാംനമ്പര്‍ സുന്നിയായ കുഞ്ഞാലിക്കുട്ടിയുടെ മദ്ധ്യസ്ഥതയില്‍ ലയന ചര്‍ച്ചകള്‍ നടത്തുക.

വീണ്ടും ഒന്നിക്കുന്നത് പിളര്‍പ്പുവഴി പുതുതായി അധികാരസ്ഥാനങ്ങളില്‍ എത്തിയവരെ പെരുവഴിയിലാക്കുമെന്നത് ലയനത്തിന്റെ മുഖ്യ തടസ്സങ്ങളില്‍ ഒന്നാവുക ഇതൊക്കെത്തന്നെ ധാരാളമല്ലേ വിധേയത്വം ദൈവത്തോടല്ലെന്നും അധികാരപണാധിപത്യത്തോടാണെന്നും കോമണ്‍സെന്‍സ് ഇത്തിരിയെങ്കിലുമുള്ള ആര്‍ക്കും മനസ്സിലാക്കാന്‍; മുസ്ലിം മതസംഘടനകള്‍ കുടിയേറ്റ, സ്വജനപക്ഷതാല്‍പര്യം മാത്രം മുന്‍നിര്‍ത്തി പ്രവര്‍ത്തിക്കുന്ന കേരളാകോണ്‍ഗ്രസ്സുകളെപ്പോലെ എ.പി, ഇ.കെ, മടവൂര്‍ തുടങ്ങി വ്യക്തികളുടെ പേരില്‍ അറിയപ്പെടുന്നു.

പള്ളികള്‍ അല്ലാഹുവിന്റെ ഭവനങ്ങളാണ് അതിന്റെ ഭരണം ഏതു വിഭാഗം കയ്യാളിയാലും അതിനു മാറ്റവുമില്ല. പള്ളികളുടെ മഹത്വത്തെക്കുറിച്ചറിയാത്ത ശത്രുക്കളായിക്കാണുന്ന ഫാസിസ്റുകള്‍ അതു തകര്‍ത്താല്‍പോലും ഒരു യഥാര്‍ത്ഥ മുസല്‍മാന് അത് സഹിക്കാന്‍ കഴിയുകയുമില്ല. എന്നാല്‍ പേരില്‍ ഇസ്ലാമുള്ള മുസ്ലിമെന്നവകാശപ്പെടുന്ന അതിന്റെ മഹത്വത്തെക്കുറിച്ച് ബാക്കിയുള്ളവരെ ഉപദേശിക്കുന്ന മടവൂരും ഒറിജിനലും എ.പിയും, ഇ.കെയും അധികാരത്തിനും പണാധിപത്യത്തിനും വേണ്ടി നടത്തുന്ന നേര്‍പോരില്‍ കേരളത്തില്‍ പൂട്ടിയത് എത്ര പള്ളികള്‍? ഒരു യഥാര്‍ത്ഥ മുസ്ലിമിന് ഏതെങ്കിലുമൊരു കാരണത്താല്‍ ഒരു ദിവസത്തേക്കെങ്കിലും ഒരു പള്ളി പൂട്ടിപ്പോവുന്നത് നോക്കിയിരിക്കാന്‍ കഴിയുമോ? ഒടുവില്‍ അത് തുറപ്പിക്കാന്‍ ഇടപെടേണ്ടിവരുന്നതോ നമ്മുടെ നാട്ടിലെ “ഫാസിസ്റ് ” കോടതികള്‍ക്കും!

പലിശ വാങ്ങുന്നതും കൊടുക്കുന്നതും അതിനു സഹായം നല്‍കുന്നതു പോലും ഹറാമാണെന്നും വന്‍ദോഷമാണെന്നും അനുയായി വൃന്ദത്തിന് ആയത്തും ഹദീസുമോതി ക്ളാസ്സെടുക്കുന്നവര്‍ സ്വന്തം ആവശ്യം വരുമ്പോള്‍ അതെല്ലാം ഹലാലാക്കുന്നു. മകന്റെ പാര്‍ട്ണര്‍ ഷിപ്പിലുള്ള കമാലിയാ മെഡിക്കല്‍ കോളേജിനു ഫണ്ടു കണ്ടെത്താന്‍ എ.പി. ഉസ്താദ് യതീം മക്കള്‍ക്കെന്ന് ഇരന്നുവാങ്ങി പണിത മര്‍ക്കസ് കോംപ്ളക്സ് തന്നെ കാത്തലിക് സിറിയന്‍ ബാങ്കില്‍ പണയം വെച്ച് ലോണെടുക്കുന്നു. ചിട്ടി നടത്തി ആയിരക്കണക്കിനാളുകളുടെ കോടികളുമായി മുങ്ങിയ മയൂര ഫൈനാന്‍സ് എന്ന ബ്ളേഡു കമ്പനി പ്രവര്‍ത്തിക്കാന്‍ഓഫീസു കണ്ടെത്തിയതും പലിശ സ്ഥാപനങ്ങള്‍ക്ക് സഹായം നല്‍കുന്നതുപോലും വന്‍ പാപമായിക്കാണുന്ന ഉസ്താദിന്റെ മര്‍ക്കസ് കോംപ്ളക്സില്‍തന്നെ..! ഇനിയും മുങ്ങിയിട്ടില്ലാത്ത എപ്പോഴും മുങ്ങാന്‍ സാദ്ധ്യത കാണുന്ന എമ്പാടും ബ്ളേഡുകമ്പനികള്‍ഇതേ കോംപ്ളക്സില്‍ ഇപ്പോഴും ധാരാളമായി കാണാം.

ഇനി മടവൂരിന്റെ “വര്‍ത്തമാനം ” ഇതിലും കേമം. മുജാഹിദിന്റെ പിളര്‍പ്പിനുതന്നെ കാരണമെന്നു പുറത്തുപറയുന്ന ഈ “വര്‍ത്തമാനത്തെ” രക്ഷിക്കാന്‍ യൂണിയന്‍ ബാങ്കില്‍നിന്നും പത്രത്തിലെ സുകുമാര്‍ അഴിക്കോടൊഴികെയുള്ള ഭൂരിഭാഗം ജോലിക്കാരെയും ഗ്യാരണ്ടി വെച്ച് വാങ്ങിച്ചത് കോടികള്‍. എന്നിട്ടോ ജോലിക്കാര്‍ക്ക് വേതനവുമില്ല, ലോണ്‍ തിരിച്ചടവുമില്ല. ഉള്ളതോ ജോലിക്കാരുടെ കുടുംബസ്വത്തിന്മേല്‍ ബാങ്കിന്റെ ജപ്തിനടപടിയും. ഈ കേമത്തരത്തിന്റെ മുഴുവന്‍ കഥകളും Varthamanam walkouters blogspot ല്‍ മടവൂര്‍ ഗ്രൂപ്പുകാരടക്കം മുഴുവന്‍പേര്‍ക്കും ഡൌണ്‍ലോഡ് ചെയ്തും അല്ലാതെയും വായിക്കാവുന്നതാണ്. ഇതൊക്കെ യഥാര്‍ത്ഥ വിശ്വാസികളുടെ ലക്ഷണങ്ങള്‍ തന്നെയോ ?

കേരളത്തില്‍ മുസ്ലിം തീവ്രവാദം വളര്‍ത്തുന്നതില്‍ എക്കാലത്തും മുന്നില്‍നിന്ന ജമാഅത്തെ ഇസ്ലാമിക്ക് ഹിറാ സമ്മേളനത്തോടെ പുതുബോധോദയം കൈവരികയും ഇന്ന് മതേതര ജനാധിപത്യ സംവിധാനത്തിന്റെ അപ്പോസ്തലന്മാരായി അവര്‍ മാറുകയും എന്‍.ഡി.എഫ്. പോലുള്ള തീവ്രനിലപാടുകാര്‍ക്കെതിരെ കര്‍ക്കശമായ നിലപാടുകള്‍ സ്വീകരിക്കുകയും ചെയ്യുന്നു. ബഹുസ്വര സമൂഹമെന്ന വാക്ക് തങ്ങളുടെ ഏറ്റവും ഇഷ്ടപ്പെട്ട പ്രയോഗമായി അവതരിപ്പിച്ച് അത്തരമൊരു സമൂഹത്തില്‍ ജീവിക്കുമ്പോള്‍ പാലിക്കേണ്ട കടമകളെക്കുറിച്ച് തീവ്ര നിലപാടുകാരെ അവര്‍ സദാ ഓര്‍മ്മിപ്പിക്കുന്നു. ശബരിമല അയ്യപ്പന്മാര്‍ക്ക് സ്വീകരണം നല്‍കിയും മറ്റും ഇത് പ്രയോഗത്തിലൂടെ ബോധ്യപ്പെടുത്താന്‍ അവര്‍ നിരന്തരം ശ്രമിക്കുന്നു. പക്ഷെ, അവരും മുമ്പു പിണഞ്ഞ തെറ്റുകള്‍ ഏറ്രു പറയാന്‍ മറ്റുള്ളവരെപ്പോലെത്തന്നെ വിമുഖത കാണിക്കുന്നു. ദൈവീകരാഷ്ട്രം സ്ഥാപിക്കപ്പെടുന്നതുവരെ സര്‍ക്കാര്‍ സ്ഥാപനങ്ങളില്‍ പഠിക്കരുതെന്നും സര്‍ക്കാര്‍ജോലി സ്വീകരിക്കരുതെന്നും ഇലക്ഷന്‍ പ്രക്രയയില്‍ ഭാഗവാക്കാവരുതെന്നും പറഞ്ഞു നടന്നവര്‍ അവ ഒന്നൊന്നായി തിരുത്തിയപ്പോഴും പറ്റിയ തെറ്റ് ഏറ്റുപറയാന്‍ ഒരിക്കലും തയ്യാറല്ല. മറ്റുള്ളവരെ വിമര്‍ശിക്കുന്നതില്‍ ഇതര മുസ്ലിം സംഘടനകളില്‍ നിന്നും വ്യത്യസ്ഥമായി സഭ്യതയുടെ അതിര്‍വരമ്പുകള്‍ അല്‍പമെങ്കിലും പാലിച്ചിരുന്ന ജമാഅത്തും ഇന്ന് അധികാരം ആരിഫലിയിലും സോളിഡാരിറ്റിയിലും എത്തിനില്‍ക്കേ എതിരാളികളെ, പ്രത്യേകിച്ചും എന്‍.ഡി.എഫിനെ വിമര്‍ശിക്കാന്‍ സഭ്യതയുടെ അതിര്‍വരമ്പുകള്‍ പ്രശ്നമാക്കുന്നില്ല. മറ്റേത് മുസ്ലിം സംഘടന എന്‍.ഡി.എഫിനെ വിമര്‍ശിച്ചാലും ജമാഅത്തിന് അതിനുള്ള ധാര്‍മ്മികത ഇല്ലെന്നത് വലിയ സത്യം.

എന്‍.ഡി.എഫിന്റെ തുടക്കത്തില്‍ അതുമായി സഹകരിച്ചതും യോഗങ്ങളില്‍ പങ്കെടുത്തതും സത്യം. മദനി, സിമി, ഐ.എസ്.എസ്, പി.ഡി.പി തുടങ്ങി എല്ലാതരം തീവ്രവാദ സംഘടനകള്‍ക്കും അതിരു കടന്ന പ്രാധാന്യവും സെന്‍സേഷനും നല്‍കി മീറത്തും സൂറത്തും ഭഗല്‍പ്പൂരും ബാബരിധ്വംസനവുമൊക്കെ മുതലെടുത്ത് കേരളത്തിലെ മുസ്ലിം യുവാക്കളെ തീവ്രവാദത്തിലേക്കടുപ്പിക്കുന്നതില്‍ ജമാഅത്തും മാധ്യമവും ഐ.പി.എച്ചും വഹിച്ച പങ്ക് അവര്‍ എത്രതന്നെ പാടുപെട്ടാലും നിഷേധിക്കാന്‍ കഴിയില്ല. വാക്കാല്‍ നല്‍കിയ പിന്തുണ വാക്കു മാറ്റി നിഷേധിച്ചാലും എഴുതിയ ലേഖനങ്ങളും സജിത്ര ഫീച്ചറുകളുമത്രയും തീയിട്ടു നശിപ്പക്കാന്‍ കഴിയില്ലല്ലോ.

പക്ഷെ, അന്നും കുരങ്ങിനെക്കൊണ്ട് ചുടുചോര്‍ എടുപ്പിക്കുമെങ്കിലും സ്വന്തം മേലുനോവുന്ന - അഥവാ ഇസ്തിരി ചുളിയുന്ന - ഒരു പ്രവര്‍ത്തിക്കും ജമാഅത്തുകാരെ കിട്ടാറില്ലെന്നതും ഇമ്മിണി വലിയ സത്യം. ജമാഅത്ത് ഭരണഘടനയില്‍ ഇന്നും നിലനില്‍ക്കുന്ന ഇന്ത്യന്‍ ഭരണഘടനക്ക് വിരുദ്ധമായ കാര്യങ്ങള്‍ നീക്കം ചെയ്യാന്‍ ഇപ്പോഴും അവര്‍ ആലോചിക്കുന്നതേയുള്ളൂ. മുന്നിലും പിന്നിലും കരിമ്പൂച്ചകളുമായി ഫാസിസ്റുകളെ “കിടുകിടാ വിറപ്പിച്ചുള്ള” മദനിയുടെ ജൈത്രയാത്രയില്‍ പിന്തുണയുമായി അന്നു പിന്നിലുണ്ടായിരുന്നതും ജമാഅത്തും 'മാധ്യമവും' തന്നെ.! തങ്ങളുടെ രാഷ്ട്രീയ മോഹങ്ങള്‍ക്ക് മദനിയിലൂടെ വഴിതുറക്കാനുള്ള ജമാഅത്ത് ശ്രമത്തിന്റെ ഭാഗമായി ഗള്‍ഫില്‍ പോയി പിരിവു നടത്താന്‍പോലും മദനിക്ക് കത്ത് നല്‍കിയതും ജമാഅത്ത് ശുറ....

മുസ്ലിം ഉമ്മത്തിന്റെ രക്ഷ പോയിട്ട് തന്റെ വലതുകാലിന് സംരക്ഷണം നല്‍കാന്‍പോലും കഴിയാത്ത കരിമ്പൂച്ചകളെ സാക്ഷിയാക്കി നീണ്ട എട്ടു വര്‍ഷം ജയിലില്‍ കിടന്നപ്പോള്‍ തുടക്കത്തില്‍ തിരിഞ്ഞുനോക്കാന്‍ ആകെയുണ്ടായിരുന്നത് എന്.ഡി.എഫ്. മാത്രം. തങ്ങളുടെ മതേതരത്വ ലേബലിന് ക്ഷതമേല്‍ക്കുമെന്ന ഭയത്താല്‍ മദനി നിയമസഹായ സമിതിയുടെ പരസ്യം നല്‍കുന്നതിന് പോലും ആദ്യഘട്ടത്തില്‍ മാധ്യമം തയ്യാറായില്ലെന്നതും അനുഭവപാഠം. പക്ഷെ, പുറത്തിറങ്ങുമ്പോഴേക്കും ഉപകാരസ്മരണ കാണിക്കാന്‍ പോയിട്ട് എന്‍.ഡി.എഫിന്റെ പേരുച്ചരിക്കാന്‍ പോലും ഭയപ്പെടുമാറ് മദനിയെ തന്റെ കടുത്ത ജീവിതാനുഭവങ്ങള്‍ മാറ്റിക്കഴിഞ്ഞിരുന്നു. ചിന്തിക്കുന്ന എന്‍.ഡി.എഫുകാര്‍ക്ക് തീര്‍ച്ചയായും ഇതില്‍ ദൃഷ്ടാന്തവുമുണ്ട്...

ഒരു സമുദായത്തിന്റെ സംരക്ഷണം മൊത്തം സ്വയം ഏറ്റെടുത്ത് ഫാസിസ്റുകളെയും ഫാസിസ്റുകളെ പിന്തുണക്കുന്ന കോണ്‍ഗ്രസ്സിനെയുമൊക്കെ ആയുധമെടുത്ത് പ്രതിരോധിക്കാന്‍ കരിമ്പുച്ചകളുമായി കേരളം മുഴുവന്‍ പാറിനടന്ന മദനിക്ക് ഏതെങ്കിലും വിധേനെ ജയിലില്‍നിന്നും രക്ഷപ്പെടാനായി ഒടുവില്‍ ബാബരിമസ്ജിദ് തകര്‍ത്ത സാക്ഷാല്‍ നരസിംഹറാവുവിന്റെ കോണ്‍ഗ്രസ്സുമായി സഖ്യത്തിലേര്‍പ്പെടേണ്ടി വരികയും സ്വന്തം ഭാര്യയെ സംഘ പരിവാര്‍ നേതാവ് ഒ, രാജഗോപാലന്റെ അടുത്തേക്ക് സഹായം തേടി അയക്കേണ്ടി വരികയും വന്നെങ്കില്‍ തീര്‍ച്ചയായും ചിന്തിക്കുന്നവര്‍ക്കതില്‍ ദൃഷ്ടാന്തമുണ്ട്. മുസ്ലിം തീവ്രവാദി എന്ന നെഗറ്റീവ് ഇമേജ് പൂര്‍ണ്ണമായും മായ്ക്കപ്പെട്ട് ജയില്‍മോചിതനായി പുറത്തുവന്ന മദനിയെ ഉപയോഗപ്പെടുത്താന്‍ വീണ്ടും ഓടിയടുത്ത ജമാഅത്തിന് ന്യൂനപക്ഷത്തിനുവേണ്ടി നിലകൊള്ളുമെന്ന് പറയാന്‍പോലും ധൈര്യം നഷ്ടപ്പെട്ട, ശിഷ്ട ജീവിതത്തിന് അജണ്ട നിര്‍ണ്ണയിക്കാന്‍ പോലും ശേഷിയില്ലാതായ സര്‍വ്വം ഈജിപ്തിലെ ഏതോ ത്വരീഖത്ത് ശൈഖിന് മുന്നില്‍ അടിയറവെച്ച മദനിയില്‍ നിന്നും ഒരിക്കല്‍കൂടി പിന്‍മാറേണ്ടിവന്നു. മുസ്ലിംകളുടെ യഥാര്‍ത്ഥ ശത്രുക്കളെ കണ്ടെത്തുന്നതിലും അവരെ പ്രതിരോധിക്കുന്നതിലും മാത്രമല്ല അതിലെ വിജയപരാജയങ്ങള്‍ നിശ്ചയിക്കുന്നതില്‍പോലും എന്‍.ഡി.എഫ്. സ്വീകരിക്കുന്നമാനദണ്ഡങ്ങള്‍ ഒരേ സമയം ഇസ്ലാമിനും പ്രായോഗികബുദ്ധിക്കും നിരക്കുന്നവയല്ല.

മുസ്ലിമിന്റെ ശത്രു എല്ലായ്പ്പോഴും സവര്‍ണ്ണ ഹിന്ദുവോ ക്രിസ്ത്യാനിയോ അല്ല. ചിലപ്പോള്‍ അത് ഒരു മുസ്ലിം തന്നെയുമാവാം നോട്ടുകെട്ടുകള്‍ക്കുമുമ്പില്‍ എല്ലാം മറന്ന സാഹിറ ഷൈഖും മോഡിയും തമ്മില്‍ എന്താണ് വ്യത്യാസം? ഇവിടെ സമുദായത്തിന് രക്ഷകരായെത്തിയത് സവര്‍ണ്ണ രക്തത്തില്‍ പിറന്ന നന്ദിതയും നസ്രാണിച്ചിയായ അരുന്ധതിയുമല്ലേ? മദനിക്കുവേണ്ടി കോടതിയില്‍ വാതോരാതെ വാദിച്ച വയോവൃദ്ധനും ഒന്നാംതരം ഒരു സവര്‍ണ്ണ ഹിന്ദുവായിരുന്നു. ഇന്നത്തെ ഇന്ത്യന്‍ സാഹചര്യത്തില്‍ മുസ്ലിംകള്‍ ഒറ്റക്കല്ല. അതുകൊണ്ടുതന്നെ നമ്മുടെ പ്രതിരോധവും ബോംബും വടിവാളും ഉപയോഗിച്ചുള്ള സായുധപ്രതിരോധത്തിലൂടെ ഒറ്റക്കു ചെയ്യേണ്ട കാര്യവുമല്ല. അങ്ങിനെ പ്രതിരോധിക്കാന്‍ കഴിയുമെന്നത് വെറും വ്യാമോഹവുമാണ്. അതിന്റെ ഏറ്റവും വലിയ ഉദാഹരണമാണ് ഫലസ്തിനും മാറാടും. ഒരു മുസ്ലിമിനു പകരം രണ്ടു ഹിന്ദുവിനെ കൊന്നാല്‍ വിജയം മുസ്ലിംകള്‍ക്കായി എന്നു കരുതുന്ന ശുദ്ധഭോഷ്കിനുള്ള മറുപടിയായി ഇന്നും മാറാട് നമുക്ക് മുമ്പിലുണ്ട്.

മുസ്ലിംകളുടെ ഒന്നാമത്തെയും രണ്ടാമത്തെയും ശത്രുക്കള്‍ ഒരിക്കലും അമേരിക്കയോ ഇസ്രായേലോ സംഘപരിവാരമോ അല്ല. മറിച്ച് മുസ്ലിംകളുടെ അനൈക്യവും മുസ്ലിം ഉമ്മത്തിന്റെ നേതൃത്വവുമാണ്. ഏകാധിപത്യ കുടുംബവാഴ്ച നിലനില്‍ക്കുന്ന ഗള്‍ഫ് രാജ്യങ്ങളെ മാറ്റി നിര്‍ത്തിയാല്‍ നൂറുകണക്കായ മുസ്ലിം രാജ്യങ്ങളില്‍ സമാധാനത്തോടെ കിടന്നുറങ്ങാവുന്ന ഒരു രാജ്യമെങ്കിലും ചൂണ്ടിക്കാണിക്കാന്‍ കഴിയുമോ? പിന്നെങ്ങിനെ ഇസ്ലാമിനെ ഉത്തമ മതമെന്നും പ്രായോഗിക മതമെന്നും നാം മറ്റുള്ളവര്‍ക്കു മുമ്പില്‍ പരിചയപ്പെടുത്തും? അയല്‍പക്കത്തെ ഈജിപ്തിലെയും സിറിയയിലെയും ലബനാനിലെയും മുസ്ലിംകള്‍ ഒന്നിച്ച് മൂത്രമൊഴിച്ചാല്‍ ഒലിച്ചുപോവാന്‍ മാത്രം അംഗസഖ്യയുള്ള ഇസ്രായേലികളെ നേരിടാന്‍ എന്തുകൊണ്ട് നമുക്ക് കഴിയുന്നില്ല? കാരണം സിമ്പിള്‍! ആയിരക്കണക്കായ ഗ്രൂപ്പുകളും ഉപഗ്രൂപ്പുകളുമായി കഴിയുന്ന മുസ്ലിം ഉമ്മത്തിന് ഒന്നിച്ചു മൂത്രമൊഴിക്കാന്‍ കഴിയില്ലെന്നതുതന്നെ അല്ലെങ്കിലും സ്വന്‍തമായി ഒരു പാസ്പോര്‍ട്ടു പോലുമില്ല3ത്ത ഫലസ്തീനിുയുടെയും സ്വന്തം നാട്ടില്‍ താടിവെക്കാന്‍പോലും സ്വാതന്ത്യ്രമില്ലാത്ത മിസ്രിയുടെയുമൊക്കെ “സല്‍സ്വഭാവം” കണ്ടാല്‍ അവര്‍ രക്ഷപ്പെടണമെന്ന് കടുത്ത മുസ്ലിം പക്ഷവാദികള്‍ക്കല്ലാത്തദ മറ്റാര്‍ക്കെങ്കിലും തോന്നുമോ? പരസ്പരം തല്ലിച്ചാവുന്ന ഫലസ്തീനികള്‍ക്കെന്നെങ്കിലും ഇസ്രായേലികളില്‍ നിന്നും രക്ഷ നേടാന്‍ കഴിയുമോ? അല്‍ഹംദുലില്ലാഹ് ഒന്നുറപ്പിച്ചു പറയാം. ഇത്തിരിയെങ്കിലും സമാധാനത്തോടെ ഇന്ത്യയിലും നമ്മുടെ കൊച്ചു കേരളത്തിലും നമുക്കിന്ന് ജീവിക്കാന്‍ കഴിയുന്നുവെങ്കില്‍ അതിന്റെ ഒരേയൊരു കാരണം ഇവിടുത്തെ ഭരണം മുസ്ലിം നേതൃത്വത്തിന്റകയ്യിലല്ലെന്നതുകൊണ്ടു മാത്രമാണ്. അധികാരത്തിന്റെ അപ്പക്കഷണം അല്‍പമെങ്കിലും കയ്യില്‍ കിട്ടിയപ്പോള്‍ മുസ്ലിം പേര്‍സണല്‍ ലോബോര്‍ഡിലും ബാബരി മസ്ജിദ് സംരക്ഷണ സമിതിയിലും വലഫ് ബോര്‍ഡിലുമൊക്കെ കാട്ടിക്കൂട്ടുന്ന വൃത്തികേടുകള്‍പോരേ ദൃഷ്ടാന്തത്തിന്?

“ന്റെ ഉപ്പൂപ്പാക്ക് ഒരാനണ്ടാര്‍ന്ന്.” ശരിതന്നെ പുരാതന സ്പെയിനിലെയും അറേബ്യയിലേയുമൊക്കെ മുസ്ലിംകള്‍ വൈദ്യ, ഗണിത, ഗോള ശാസ്ത്ര മേഖലകളില്‍ നല്‍കിയ സംഭാവനകള്‍ കേമം തന്നെ. പക്ഷെ, ലോക ജനസംഖ്യയില്‍ ഒന്നാം സ്ഥാനത്തുള്ള (പുതിയ കണക്ക്) മുസ്ലിംകള്‍ക്ക് ആധുനിക ലോകത്തിന് മുന്നില്‍ അഭിമാനത്തോടെ സമര്‍പ്പിക്കാന്‍ എന്തുണ്ട് നേട്ടം? ശാസ്ത്ര, സാങ്കേതിക, രാഷ്ട്രീയ, സാമ്പത്തിക, സാമൂഹിക രംഗങ്ങളില്‍ ഇരുപത്തൊന്നാം നൂറ്റാണ്ടിലെ മുസ്ലിമിന്റെ സംഭാവനകള്‍ എന്തൊക്കെയാണ്?

പക്ഷെ, ഒരു കാര്യത്തില്‍ കേരളത്തിലെങ്കിലും ഈ ഉമ്മത്ത് മുന്നിലാണ്. യു ട്യൂബിലും ഗുഗിള്‍ വീഡിയോയിലും നുഴഞ്ഞുകേറി പേരോടിന്റെയും സലഫി-സ്വലാഹിമാരുടെയും അശ്ളീല വാദ പ്രതിവാദ കോലാഹലങ്ങള്‍ മാലോകര്‍ക്കു മുഴുവന്‍ പകര്‍ന്നു നല്‍കുന്നതില്‍ മുഅ്മീനീങ്ങളെ എന്നും നമുക്ക് ഇങ്ങനെത്തന്നെയായാല്‍ മതിയോ? എന്നും പിന്നോക്കാവസ്ഥയുടെ കണക്കുകളില്‍ മാത്രം മുതലക്കണ്ണീര്‍ പൊഴിച്ച് സംവരണത്തിന്റെ പിച്ചച്ചട്ടിയുമായി ഗവണ്‍മെന്റുകള്‍ക്കു മുമ്പില്‍ ഭിക്ഷ യാചിക്കുന്നവരായി ഈ ഉത്തമ സമുദായം കഴിഞ്ഞുകൂടണോ? ആയിരം വര്‍ഷങ്ങള്‍ക്കപ്പുറമെങ്കിലും ഈ സമുദായത്തിന് മുന്നോക്കമാവേണ്ടേ?

സകലരെയും കുറ്റം പറഞ്ഞ് മുഴുവന്‍ കള്ളമാണെന്നു വരുത്തി എല്ലാത്തില്‍നിന്നും മാറി നിന്നാല്‍ നമ്മുടെ പ്രത്യയശാസ്ത്രത്തിന്റെ സ്ഥിതിയെന്താവുമെന്ന സംശയമുണ്ടാവാം. ശരിയാണ്. ഒന്നില്‍നിന്നും മാറിനില്‍ക്കണമെന്നല്ല മറിച്ച് ആദ്യ പരിഗണനയും വിധേയത്വവും ദൈവത്തിനും ദൈവമതത്തിനും നല്‍കുക. ദൈവമതത്തിന്റെ സംരക്ഷണത്തിനാവണം സംഘടനകള്‍. സംഘടനക്ക് ദോഷം വന്നാല്‍പോലും ദൈവമതത്തിന് ദുഷ്പേര്‍ വരാതെ നോക്കണം. തീര്‍ച്ചയായും തിരിച്ചായിക്കൂടാ. മതം സൃഷ്ടിയാണ്. സംഘടനകള്‍ മനുഷ്യ സൃഷ്ടിയും. മനുഷ്യ സൃഷ്ടികള്‍ക്ക് പോരായ്മകളുണ്ടാവാം. തെറ്റുപറ്റാം. അറിഞ്ഞും അറിയാതെയും. നേതൃത്വത്തിനും. നേതൃത്വത്തെ ചോദ്യം ചെയ്യാം. സലഫി എത്ര വിവരമുള്ള ആളായാലും മയിലമ്മയെ കുയിലമ്മയെന്നു പരിഹസിക്കുമ്പോള്‍ അതിസ്ലാമിന്റെ സംസ്ക്കാരമല്ലെന്ന് എണീറ്റു നിന്ന് പറയാന്‍ ഔദ്യോഗിക മുജാഹിദുകാരന് കഴിയണം. മസ്ജിദുല്‍ ഹറാമില്‍ സ്ത്രീകള്‍ നമസ്ക്കരിക്കാറില്ലെന്നു പേരോടു പറയുമ്പോള്‍ ഉസ്താദെ കള്ളം പറയരുതെന്നു മക്കം കണ്ട എ.പി.ക്കാരെങ്കിലും എണീറ്റു നിന്നു പറയാന്‍ ധൈര്യം കാണിക്കണം. ഖലീഫ ഉമറിനെപ്പോലും ചോദ്യം ചെയ്യാന്‍ മടികാണിക്കാത്ത ഉത്തമ മതത്തിന്റെ പിന്‍മുറക്കാര്‍ എന്തിന് സ്വപ്രസ്ഥാനത്തിലെ നേതാക്കളുടെ തെറ്റുകളെ ആരോഗ്യകരമായ രീതിയില്‍ വിചാരണ നടത്തുന്നതില്‍ വൈമനസ്യം കാണിക്കുന്നു? തെറ്റുകള്‍ ഏറ്റുപറയണം, തിരുത്തണം അതാണ് ധാര്‍മ്മികത.സത്യസന്ധത. രണ്ടും മുഅ്മിനിന് നിര്‍ബന്ധവും. മനുഷ്യനിര്‍മ്മിതമായ ഒറ്റ സംഘടനയും പൂര്‍ണ്ണമല്ല. മറ്റുള്ളവരെ വിമര്‍ശിക്കുമ്പോള്‍ ഈ വലിയ സത്യം സ്വയം ഓര്‍ക്കണം. അപ്പോള്‍ വിമര്‍ശനം ആരോഗ്യപരമാവും. പരസ്പരമുള്ള സംവാദങ്ങളില്‍ ജയപരാജയങ്ങള്‍ ആഘോഷിക്കാന്‍ യഥാര്‍ത്ഥ വിശ്വാസിക്ക് ഒരിക്കലും കഴിയില്ല. കര്‍മ്മശാസ്ത്ര വിഷയങ്ങളിലെ അഭിപ്രായവ്യത്യാസങ്ങള്‍ പുതുമയുള്ളതല്ല. താബിഉകള്‍ മുതല്‍തന്നെ തുടങ്ങിയവയാണവ. ഇവ ആരോഗ്യമുള്ള ഒരു സമുദായത്തിന്റെ ലക്ഷണവുമാണ്. പക്ഷെ, അവരാരും പരസ്പരം കാഫിറാക്കാറില്ല. സുബുഹിയിലെ ഖുനൂത്ത് പ്രബല സുന്നത്താണെന്നഭിപ്രായമുള്ള മഹാപണ്ഡിതന്‍ ശാഫി ഇമാം തന്റെ ഉസ്താദായ ഹനഫി ഇമാമിന്റെ നാട്ടില്‍വെച്ച് അദ്ദേഹത്തോട് ആദരവ് പ്രകടിപ്പിച്ച് ഖുനൂത്തോതാതെ സുബ്ഹി നമസ്ക്കരിച്ച ഊഷ്മളമായ ചരിത്രമാണിസ്ലാമിന്റേത്.

ഓരോ മുസ്ലിമും പ്രതിജ്ഞയെടുക്കുക ഞാന്‍ ഒന്നാമതായി ഒരു മുസ്ലിമാണ്. തന്റെ നേതൃത്വത്തിന്റെ വൃത്തികേടുകള്‍ക്ക് കൂട്ടുചേര്‍ന്ന് ഈ ഉത്തമ മതത്തിന്റെ സുന്ദരമായ മുഖം വികൃതമാവാന്‍ ഞാന്‍ കൂട്ടു നില്‍ക്കില്ല. ഒരു മുസ്ലിം പ്രബോധകനായിട്ടുപോലും സംഘടനാ പക്ഷപാതിത്വത്തിന്റെ അന്ധത ബാധിച്ച എന്റെ പ്രവര്‍ത്തനങ്ങള്‍ മൂലം ഈ മതത്തിനുണ്ടായേക്കാവുന്ന മാനഹാനിയും അനൈക്യവും കാരണം ഒരിക്കലും എനിക്ക് നരകാവകാശിയാവാന്‍ കഴിയില്ല. എന്റെ സംഘടനയുടെ മുഖം വികൃതമായാല്‍ പോലും ഈ സുന്ദരമതത്തിന്റെ മുഖം വികൃതമാവാതെ ഞാന്‍ കാത്തുകൊള്ളും. ഒരിക്കല്‍കൂടി ഞാന്‍ ഉറപ്പിച്ചു പറയുന്നു, ഈ ഉത്തമ മതത്തിന്റെ ഭിന്നിപ്പിന് ഒരു തരത്തിലും ഞാന്‍ കാരണക്കാരനാവില്ല.

" അതായത് വാക്ക് ശ്രദ്ധിച്ചു കേള്‍ക്കുകയും അതില്‍ ഏറ്റവും നല്ലത് പിന്‍പറ്റുകയും ചെയ്യുന്നവര്‍, അക്കൂട്ടര്‍ക്കാകുന്നു അല്ലാഹു മാര്‍ഗദര്‍ശനം നല്‍കിയിട്ടുള്ളത്, അവര്‍ തന്നെയാകുന്നു ബുദ്ധിമാന്‍മാര് "‍ (വിശുദ്ധ ഖുര്‍ആന്‍ 39:18)

" അന്ന് റസൂല്‍ പറയും, എന്റെ റബ്ബേ ജനം ഈ ഖുര്‍ആനിനെ തീര്‍ത്തും നിരാകരിച്ച് കളഞ്ഞു " (വിശുദ്ധ ഖുര്‍ആന്‍ 25 :30)

പലിശയെന്ന വില്ലനും നായകനില്ലാത്ത വിപണിയും

ഇന്റര്‍നെറ്റില്‍ വ്യാപകപ്രചാരം നേടിയ ഒരു 'ഷെയര്‍മാര്‍ക്കറ്റ്‌ കഥ'യില്‍ നിന്ന്‌ തുടങ്ങാം. നിറയെ കുരങ്ങന്‍മാരുള്ള ഒരു ഗ്രാമത്തില്‍ ഒരപരിചിതന്‍ വന്ന്‌ പ്രഖ്യാപിക്കുന്നു: "ഒരു കുരങ്ങനെ പിടിച്ചുതന്നാല്‍ പത്തു രൂപ തരാം! ഗ്രാമവാസികള്‍ ഒന്നടങ്കം കുരങ്ങന്‍മാരുടെ പിറകെയോടി. അവയെ പിടിച്ച്‌ വിറ്റ്‌ കാശാക്കി. കുരങ്ങന്‍മാരുടെ എണ്ണം കുറഞ്ഞുവന്നപ്പോള്‍ അയാള്‍ തന്റെ ഓഫര്‍ അല്‍പം കൂട്ടി. കുരങ്ങൊന്നിന്‌ 20 രൂപ! ഗ്രാമീണര്‍ വീണ്ടും സടകുടഞ്ഞെഴുന്നേറ്റ്‌ അവശേഷിക്കുന്ന കുരങ്ങന്‍മാരെ ഓടിച്ചിട്ട്‌ പിടിച്ചു കാശ്‌ വാങ്ങി കീശയിലിട്ടു. എവിടെയും കുരങ്ങന്‍മാരെ കാണാനില്ലാതായിത്തുടങ്ങിയപ്പോള്‍ 'മങ്കി മുതലാളി' തന്റെ ഓഫര്‍ ഇരുപത്തഞ്ചു രൂപയാക്കി. അപൂര്‍വം ചില ഭാഗ്യവാന്മാരുടെ മുന്നില്‍ മാത്രം വാനരന്മാര്‍ പ്രത്യക്ഷപ്പെട്ടു. അധികനാള്‍ കഴിയുംമുമ്പേ കുരങ്ങ്‌ മുതലാളിയുടെ കൂടുകളിലല്ലാതെ മരുന്നിനുപോലും ഒരു കുരങ്ങനെ കാണാനില്ലാത്ത അവസ്ഥയായി. ഇതോടെ മങ്കി മുതലാളി കുരങ്ങൊന്നിന്‌ വില അന്‍പത്‌ രൂപയാക്കി ഉയര്‍ത്തി. ഒരു അത്യാവശ്യ കാര്യത്തിന്‌ തനിക്ക്‌ പോകേണ്ടതുണ്ടെന്നും തിരിച്ചു വന്നാലുടന്‍ അന്‍പത്‌ രൂപക്ക്‌ കുരങ്ങുകളെ വാങ്ങുമെന്നും തിരിച്ചുവരുന്നതുവരെ തന്റെ അസിസ്റ്റന്റ്‌ കാര്യങ്ങള്‍ നോക്കുമെന്നും അയാള്‍ ഗ്രാമീണരെ അറിയിച്ചു.

മുതലാളി പോയതോടെ അസിസ്റ്റന്റ്‌ നാട്ടുകാരോട്‌ പറഞ്ഞു: നോക്കൂ, ഈ കൂടുകളില്‍ നിറയെ കുരങ്ങന്മാരുണ്ട്‌. കുരങ്ങൊന്നിന്‌ മുത്തപ്പഞ്ചു രൂപ തന്നാല്‍ ഞാനിത്‌ നിങ്ങള്‍ക്ക്‌ തരാം. മുതലാളി വന്നാല്‍ നിങ്ങള്‍ക്കിവയെ അന്‍പത്‌ രൂപക്ക്‌ വില്‍ക്കാം. ചുളുവില്‍ പണം കിട്ടാനുള്ള മാര്‍ഗം തുറന്നുകിട്ടിയ ഗ്രാമീണരില്‍ ചിലര്‍ വീടും പറമ്പും താലിമാലയും വരെ വിറ്റ്‌ കുരങ്ങന്‍മാരെ വാങ്ങിക്കൂട്ടി. മുപ്പത്തഞ്ചു രൂപക്ക്‌ കുരങ്ങന്‍മാരെയെല്ലാം വിറ്റ്‌ തീര്‍ന്നതോടെ അസിസ്റ്റന്റ്‌ തടി തപ്പി. മങ്കി മുതലാളി വരുന്നത്‌ കാത്ത്‌ കുരങ്ങന്‍മാരെ കൂടുകളിലാക്കി കാത്തിരുന്ന ഗ്രാമീണര്‍ വിഡ്ഢികളായി. അയാളുടെ പൊടിപോലും ആ വഴിക്ക്‌ പിന്നെ കണ്ടില്ല. അഞ്ച്‌ കാശിന്‌ കൊള്ളാത്ത കുരങ്ങന്മാരെ മുപ്പത്തഞ്ച്‌ രൂപ കൊടുത്ത്‌ വാങ്ങേണ്ടി വന്ന ഗ്രാമീണരില്‍ ചിലര്‍ ആത്മഹത്യ ചെയ്യുന്നതോടെ 'സ്റ്റോക്ക്‌ മാര്‍ക്കറ്റ്‌' കഥ പൂര്‍ണമാകുന്നു.

നിറംപിടിപ്പിച്ച വാര്‍ഷിക റിപ്പോര്‍ട്ടുകളും കള്ളക്കഥകളും ചമച്ച്‌ സാധാരണക്കാരന്റെ പണം ഓഹരി വിപണികളിലൂടെ വാരിക്കൂട്ടിയ കോര്‍പറേറ്റ്‌ ഭീമന്മാരും ഈ കഥയിലെ മങ്കി മുതലാളിയും തമ്മില്‍ വലിയ വ്യത്യാസമില്ല. തുടക്കത്തില്‍ കുരങ്ങന്‍മാരെ പിടിച്ച്‌ കാശ്‌ വാങ്ങി കീശയിലിട്ടവര്‍ക്ക്‌ അത്‌ കിട്ടി. കിട്ടിയ കാശ്‌ ഇരട്ടിപ്പിക്കാന്‍ നോക്കിയവര്‍ വെട്ടിലായി. അന്‍പത്‌ രൂപ കൊടുത്ത്‌ വാങ്ങിയ കുരങ്ങന്‍മാരെ ഒരു രൂപക്കുപോലും വാങ്ങാനാളില്ലാത്ത അവസ്ഥ. പൊട്ടിയ കമ്പനികളുടെ ഷെയറുകളുമായി സ്റ്റോക്ക്‌ എക്സ്ചേഞ്ചുകളുടെ സ്ക്രീനില്‍ നോക്കിയിരിക്കുന്ന ഹതഭാഗ്യരുടെ അവസ്ഥയും ഇതുതന്നെയാണ്‌.

കോര്‍പറേറ്റ്‌ രാജാക്കന്മാരായ ഇത്തരം മങ്കിമുതലാളിമാരുടെ വലയില്‍ വീണ നിക്ഷേപകരും അവരുടെ കെടുകാര്യസ്ഥത മൂലം തകര്‍ന്ന സാമ്പത്തിക സ്ഥാപനങ്ങളും ലോകത്തിന്‌ മുന്നില്‍ ഇന്ന്‌ വലിയ ചോദ്യചിഹ്നങ്ങളാണ്‌. ലോകമാകെ ഒരു സാമ്പത്തികത്തകര്‍ച്ചയിലേക്ക്‌ കൂപ്പുകുത്തുകയാണ്‌ എന്നത്‌ ചില ദോഷൈകദൃക്കുകള്‍ മുന്നോട്ട്‌ വെക്കുന്ന ആശങ്ക മാത്രമല്ലെന്ന്‌ ഇന്ന്‌ ലോകം തിരിച്ചറിഞ്ഞു തുടങ്ങിയിട്ടുണ്ട്‌. സാമ്പത്തിക പ്രതിസന്ധി ഏതെങ്കിലും ഒരു രാജ്യത്തിന്റെ മാത്രം പ്രശ്നമല്ലെന്നും തകര്‍ച്ചയുടെ കാറ്റ്‌ ഏറിയും കുറഞ്ഞും എല്ലായിടത്തും വീശുമെന്നും ഇതിനകം ഉറപ്പായിട്ടുണ്ട്‌.

സമ്പൂര്‍ണ മുതലാളിത്ത വ്യവസ്ഥിതിയും ക്യാപിറ്റലിസ്റ്റ്‌ രീതികളുള്ള രാജ്യങ്ങളെ അപേക്ഷിച്ച്‌ മറ്റു രാജ്യങ്ങളില്‍ തകര്‍ച്ചയുടെ വ്യാപ്തി അല്‍പം കുറയുമെങ്കിലും ഒരു പോറലുമേല്‍ക്കാതെ പിടിച്ചുനില്‍ക്കാന്‍ കഴിയുമെന്ന്‌ ആരും പ്രതീക്ഷിക്കുന്നില്ല. വാഷിംഗ്ടണില്‍ ചേര്‍ന്ന ജി-ഇരുപത്‌ ഉച്ചകോടിയില്‍ സാമ്പത്തികത്തകര്‍ച്ചയുടെ പരിഹാരം ആഗോളാടിസ്ഥാനത്തിലാണ്‌ വേണ്ടതെന്ന തീരുമാനമാണ്‌ ഉണ്ടായത്‌. ആയുധക്കരുത്തിന്റെയും സാമ്പത്തിക മേല്‍ക്കോയ്മയുടെയും പിന്‍ബലത്തില്‍ വികസ്വര-അവികസിത രാജ്യങ്ങള്‍ക്ക്‌ പുല്ലുവില കല്‍പിക്കാതിരുന്ന സാമ്രാജ്യത്വമേലാളന്മാര്‍ ഇപ്പോള്‍ എല്ലാവരും ഒരുമിച്ചു നില്‍ക്കണമെന്നാണ്‌ പറയുന്നത്‌. ജി-7, ജി-5, ജി-3 എന്നിങ്ങനെ ചുരുങ്ങിവന്നിരുന്ന 'വമ്പന്‍ രാജ്യ'ങ്ങളുടെ പട്ടിക ഇപ്പോള്‍ ജി-20 ആക്കി വിശാലമാക്കാന്‍ അവര്‍ 'വിശാല മനസ്കത' കാണിക്കുകയും ചെയ്തു. ആഗോളഗ്രാമമെന്ന പരസ്പര ബന്ധിത സാമ്പത്തിക ക്രമത്തിന്റെയും തുറന്ന വിപണിയുടെയുമൊക്കെ ഫലമായി ഒറ്റക്കൊറ്റക്കുള്ള പരിഹാരമാര്‍ഗങ്ങള്‍ ഫലം കാണില്ലെന്ന തിരിച്ചറിവാണ്‌ വന്‍ശക്തികളെ ചെറുകിട രാജ്യങ്ങളുടെ കൈകോര്‍ത്തു പിടിക്കാന്‍ പ്രേരിപ്പിച്ചിരിക്കുന്നത്‌.

ഭീകരതക്കെതിരായ യുദ്ധത്തില്‍ 'ഒന്നുകില്‍ നമ്മോടൊപ്പം അല്ലെങ്കില്‍ ശത്രുവോടൊപ്പം' എന്ന്‌ പറഞ്ഞ്‌, മുഴുവന്‍ രാജ്യങ്ങളെയും ഭീഷണിപ്പെടുത്തിയിരുന്ന ജോര്‍ജ്‌ ബുഷ്‌ ഇപ്പോള്‍ പറയുന്നത്‌ ലോകം ഒന്നാണെന്നും സാമ്പത്തികത്തകര്‍ച്ച എല്ലാവരുടെയും പ്രശ്നമാണെന്നുമാണ്‌. സാമ്പത്തികത്തകര്‍ച്ചയുടെ പ്രഹരം കണ്ണടപ്പിക്കുന്ന ഒരു ചെകിട്ടത്തടിയായി വന്ന്‌ പതിച്ചപ്പോഴാണ്‌ പടിയിറങ്ങുന്ന പ്രസിഡന്റിന്‌ പരിസരബോധം വന്നതും ലോകരാഷ്ട്രങ്ങളോട്‌ സ്നേഹം തോന്നിത്തുടങ്ങിയതും. ഐക്യരാഷ്ട്ര സഭയടക്കമുള്ള മുഴുവന്‍ അന്താരാഷ്ട്ര ഏജന്‍സികളുടെയും അഭ്യര്‍ഥനകളെ കാറ്റില്‍ പറത്തി പശ്ചിമേഷ്യയിലേക്ക്‌ സൈന്യത്തെ അയച്ച അമേരിക്കയും ബ്രിട്ടനും ഇപ്പോള്‍ ഇത്തരം ഏജന്‍സികളെ ശക്തിപ്പെടുത്തണമെന്നാണ്‌ പറയുന്നത്‌.

പശ്ചിമേഷ്യയെ ഇസ്ലാമിക ഭീകരരുടെ താവളമായും ആത്മഹത്യാ സ്ക്വാഡുകളുടെ ഉല്‍പാദനകേന്ദ്രമായും മാത്രം കണ്ടിരുന്ന പടിഞ്ഞാറന്‍ ശക്തികള്‍ക്ക്‌ പെട്ടെന്നൊരു സുപ്രഭാതത്തില്‍ മിഡില്‍ ഈസ്റ്റ്‌ പ്രിയങ്കരമായ ഭൂമിയായി മാറിയിരിക്കുന്നു. സാമ്പത്തിക പ്രതിസന്ധി തരണം ചെയ്യാന്‍ പശ്ചിമേഷ്യയുടെ സാമ്പത്തിക സഹായം അഭ്യര്‍ഥിച്ച്‌ ബ്രിട്ടീഷ്‌ പ്രധാനമന്ത്രി ഗോള്‍ഡന്‍ ബ്രൗണ്‍ ഗള്‍ഫിലേക്ക്‌ പറന്നത്‌ ഈയിടെയാണ്‌. പശ്ചിമേഷ്യയില്‍ 'ഭീകരര്‍' മാത്രമല്ല 'ഭീകരവിരുദ്ധരെ' സഹായിക്കാന്‍ പറ്റുന്നവരും ഉണ്ടെന്ന്‌ ടോണി ബ്ലയറുടെ പിന്‍മുറക്കാരന്‌ ബോധ്യം വന്നിട്ടുണ്ട്‌. കാട്ടില്‍ ഇര കിട്ടാതാകുമ്പോള്‍ നാട്ടിലേക്കിറങ്ങുന്ന ചെന്നായയുടെ കഥ നമ്മുടെ പഞ്ചതന്ത്രത്തില്‍ മാത്രമല്ല എല്ലാ രാജ്യങ്ങളിലെയും നാടന്‍ കഥകളില്‍ ഉണ്ടാവാനിടയുണ്ട്‌. എന്നാല്‍ കാട്ടില്‍ ക്ഷാമകാലം വരുമെന്ന കണക്കുകൂട്ടലില്‍ നാട്ടിലെ ഇരകളെയെല്ലാം ചാക്കില്‍ കെട്ടി കൊണ്ടുപോകാന്‍ ശ്രമിക്കുന്ന ചെന്നായ്ക്കളുടെ കഥ എവിടെയും കാണില്ല. വിദേശ കറന്‍സി റിസര്‍വില്‍ ലോകത്ത്‌ നാലാം സ്ഥാനത്തുള്ള സുഊദി അറേബ്യയിലേക്കും മറ്റ്‌ ഗള്‍ഫ്‌ രാജ്യങ്ങളിലേക്കും വരുംനാളുകളില്‍ പടിഞ്ഞാറില്‍ നിന്ന്‌ കൂടുതല്‍ സന്ദര്‍ശകരെത്തും എന്ന കാര്യത്തില്‍ സംശയമില്ല.

തുറന്ന കമ്പോളത്തിന്റെ തിരുവടയാളങ്ങളൊക്കെ എട്ടു നിലയില്‍ പൊട്ടുമ്പോള്‍ ഇസ്ലാമിക സാമ്പത്തിക വ്യവസ്ഥയെക്കുറിച്ച്‌ പഠിക്കാനും പലിശരഹിതവും ചൂഷണമുക്തവുമായ ഒരു വാണിജ്യസംസ്കാരത്തെ അറിയാനും പലരും ഇപ്പോള്‍ താല്‍പര്യം കാണിക്കുന്നുണ്ട്‌. നാട്ടുകാരുടെ കുരങ്ങന്മാരെ നാട്ടുകാര്‍ക്ക്‌ തന്നെ വിറ്റ്‌ കാശാക്കിയ കഥയിലെ മങ്കിമുതലാളിയെപ്പോലെ സാമ്പത്തിക മേഖലയെ കൊള്ളയടിച്ച കോര്‍പറേറ്റ്‌ ഭീമന്‍മാര്‍ ഒന്നൊന്നായി തകര്‍ന്നുകൊണ്ടിരിക്കുമ്പോള്‍ ഒരു പുനര്‍വിചിന്തനത്തിന്‌ ചിലരെങ്കിലും തയ്യാറാവുന്നത്‌ സ്വാഭാവികം മാത്രം. ഇങ്ങനെയൊരവസരം മുതലെടുത്ത്‌ ഇസ്ലാമിക സമ്പദ്‌ ശാസ്ത്രത്തെയും പലിശരഹിത ബാങ്കിങ്‌ രീതികളെയും ലോകത്തിന്‌ പരിചയപ്പെടുത്താനുള്ള ഒരു സുവര്‍ണാവസരമാണ്‌ ഗള്‍ഫ്‌ രാജ്യങ്ങള്‍ക്കും ഇസ്ലാമിക്‌ ഫിനാന്‍സ്‌ സ്ഥാപനങ്ങള്‍ക്കും ഇപ്പോള്‍ ലഭിച്ചിട്ടുള്ളത്‌.

പലിശരഹിത സാമ്പത്തിക ക്രയവിക്രയങ്ങള്‍ക്ക്‌ ശക്തമായ അടിത്തറ പാകിയ നിരവധി ബാങ്കിംഗ്‌ സ്ഥാപനങ്ങള്‍ ഗള്‍ഫ്‌ മേഖലയിലും ആഫ്രിക്കന്‍ രാജ്യങ്ങളിലും ഇപ്പോള്‍ പ്രവര്‍ത്തിക്കുന്നുണ്ട്‌. യൂറോപ്പിലും അമേരിക്കയിലും ഈ ബാങ്കുകളുടെ അസോസിയേറ്റ്‌ യൂനിറ്റുകള്‍ ചെറുകിട രൂപത്തിലാണെങ്കിലും പ്രവര്‍ത്തിച്ചു തുടങ്ങിയിട്ടുണ്ട്‌. സാമൂഹ്യസേവന സന്നദ്ധതയിലൂന്നിയ നിരവധി ബാങ്കിംഗ്‌ പരീക്ഷണങ്ങള്‍ ഈ മേഖലയില്‍ നടക്കുന്നുണ്ട്‌. ഇജാറ, മുറാബഹ, മുളാറബ, മുഷാറക, ഖര്‍ദുല്‍ ഹസന്‍, തകാഫുല്‍ തുടങ്ങിയ നിരവധി ബാങ്കിംഗ്‌ രീതികള്‍ക്ക്‌ ജനകീയാടിത്തറയും വിശ്വാസ്യതയും സൃഷ്ടിക്കാന്‍ ഇസ്ലാമിക്‌ ബാങ്കുകള്‍ക്ക്‌ ഇന്ന്‌ സാധിച്ചിട്ടുണ്ട്‌. മാര്‍ക്കറ്റ്‌ വിലയുടെ അഞ്ചും പത്തും ഇരട്ടി തുകയ്ക്ക്‌ പ്രോപ്പര്‍ട്ടികള്‍ ലോണായി വാങ്ങി നല്‍കുന്ന ആധുനിക വായ്പാരീതികള്‍ക്ക്‌ പകരം ചൂഷണരഹിതമായ സാമ്പത്തിക ഇടപാടുകളാണ്‌ ഇവ ഉപഭോക്താക്കള്‍ക്ക്‌ ഉറപ്പ്‌ നല്‍കുന്നത്‌. നായകനില്ലാത്ത വിപണിയില്‍ നിന്ന്‌ പലിശയെന്ന വില്ലനെ പടികടത്താനുള്ള എളിയ ശ്രമങ്ങളാണ്‌ ഇസ്ലാമിക്‌ ബാങ്കുകള്‍ നടത്തുന്നത്‌.

വ്യാപക പ്രചാരംനേടിയ ഇജാറ (ലീസ്‌ അഥവാ വാടക) പദ്ധതികളില്‍ ബാങ്ക്‌ ഉപഭോക്താവിന്റെ ആവശ്യാനുസരണമുള്ള പ്രോപ്പര്‍ട്ടി അഥവാ വസ്തു വിലക്കുവാങ്ങി വാടകക്ക്‌ നല്‍കുന്നു. വസ്തുവിന്റെ വില രേഖപ്പെടുത്തിയ കരാര്‍ പ്രകാരം ഒരു നിശ്ചിത തുക ഉപഭോക്താവ്‌ വാടക നല്‍കുന്നതോടൊപ്പം ഉടമസ്ഥാവകാശത്തിലേക്ക്‌ ഗഡുക്കളായി പണമടയ്ക്കാനുള്ള സംവിധാനവും ചില ഇജാറ പദ്ധതികളിലുണ്ട്‌. ഉപഭോക്താവുമായുള്ള മുന്‍ധാരണ പ്രകാരം വസ്തുവോ വാഹനമോ ബാങ്ക്‌ പൂര്‍ണമായി വില കൊടുത്തു വാങ്ങുകയും കുറഞ്ഞ ലാഭവിഹിതം ഈടാക്കി ഉപഭോക്താവിന്‌ അത്‌ വില്‍ക്കുകയും ചെയ്യുന്ന രീതിയാണ്‌ മുറാബഹ. ഗഡുക്കളായി പണമടയ്ക്കാന്‍ ഉപഭോക്താവിന്‌ അവസരം ലഭിക്കുന്നതോടൊപ്പം അടവുകളില്‍ കാലതാമസം വന്നാല്‍ അധികപണം ഈടാക്കാതെ തന്നെ മാന്യമായ രീതികളിലൂടെ ഇടപാടുകള്‍ തീര്‍ക്കാന്‍ നിയമവ്യവസ്ഥകള്‍ ഈ പദ്ധതികളിലുണ്ട്‌.

ഒരു വ്യവസായ സംരംഭത്തിന്‌ വേണ്ടി ബാങ്ക്‌ പണം മുടക്കുകയും ഉപഭോക്താവ്‌ തന്റെ കഴിവും പ്രാവീണ്യവും ഉപയോഗപ്പെടുത്തി ബിസിനസ്‌ നടത്തുകയും ചെയ്യുന്ന 'മുളാറബ' രീതിയും പ്രചാരത്തിലുണ്ട്‌. ലാഭവിഹിതം മുന്‍കൂട്ടി നിശ്ചയിക്കുന്ന അനുപാതപ്രകാരം ബാങ്കും ഉപഭോക്താവും വീതിച്ചെടുക്കും. നഷ്ടം സംഭവിച്ചാല്‍ മുതല്‍ മുടക്കുന്ന പാര്‍ട്ടിയെന്ന നിലക്ക്‌ മൂലധനനഷ്ടം വഹിക്കാന്‍ ബാങ്ക്‌ തയ്യാറാവണം. മറ്റൊരു രീതി 'മുശാറക' എന്ന പേരിലറിയപ്പെടുന്ന കൂട്ടുസംരംഭമാണ്‌ (ജോയിന്റ്‌ വെന്‍ച്വര്‍). ഇതില്‍ ബാങ്കും ഉപഭോക്താവും (അല്ലെങ്കില്‍ ഒന്നിലധികം ഉപഭോക്താക്കള്‍) പണം മുടക്കുകയും ലാഭനഷ്ടങ്ങള്‍ മുടക്കിയ പണത്തിന്റെ അനുപാതമനുസരിച്ച്‌ വീതിച്ചെടുക്കുകയും ചെയ്യുന്നു. അത്യാവശ്യ കാര്യങ്ങള്‍ക്കുവേണ്ടി ഉപഭോക്താവിന്‌ നല്‍കുന്ന സദുദ്ദേശ്യപരമായി നല്‍കുന്ന ലോണുകളാണ്‌ ഖര്‍ദ്‌ ഹസന്‍. ഇവിടെ യാതൊരു മുന്നുപാധികളുമില്ലാതെ ബാങ്ക്‌ ഉപഭോക്താവിന്‌ കടം കൊടുക്കുന്നു. ഗഡുക്കളായോ ഒന്നിച്ചോ അത്‌ തിരിച്ചടയ്ക്കാം. ബാങ്കുമായി നല്ല ഇടപാടുബന്ധം സൂക്ഷിക്കുന്നതിനും ഇത്തരം സംരംഭങ്ങള്‍ നിലനില്‍ക്കുന്നതിനും വേണ്ടി ഉപഭോക്താവ്‌ അല്‍പം തുക അധികമായി നല്‍കിയാല്‍ ബാങ്ക്‌ അത്‌ സ്വീകരിക്കുന്നു. എന്നാല്‍ ഇത്‌ ഒരു നിര്‍ബന്ധ വ്യവസ്ഥയായി ഖര്‍ദ്‌ ഹസന്‍ പദ്ധതികളില്‍ ഉള്‍പ്പെടുന്നില്ല. ഇസ്ലാമിക ഇന്‍ഷുറന്‍സ്‌ പദ്ധതിയായ തകാഫുല്‍, സുകൂക്‌ എന്ന പേരിലറിയപ്പെടുന്ന ബോണ്ടുകള്‍ തുടങ്ങി നിരവധി ബദല്‍ സാമ്പത്തിക ഇടപാട്‌ രീതികള്‍ ഇസ്ലാമിക ബാങ്കിംഗ്‌ സ്ഥാപനങ്ങള്‍ മുന്നോട്ട്‌ വെക്കുന്നുണ്ട്‌. ഇത്തരം ബാങ്കിംഗ്‌ രീതികളെക്കുറിച്ച്‌ ഇസ്ലാമിക പണ്ഡിതന്മാര്‍ക്കിടയില്‍ അഭിപ്രായ വ്യത്യാസങ്ങള്‍ ഏറെയുണ്ടെങ്കിലും പലിശയിലധിഷ്ഠിതമായ ഇന്നത്തെ ബാങ്കിംഗ്‌ സമ്പ്രദായത്തെ അപേക്ഷിച്ച്‌ കൂടുതല്‍ മനുഷ്യത്വ പൂര്‍ണമായ ഒരു മുഖമാണ്‌ ഇസ്ലാമിക്‌ ബാങ്കിംഗിനുള്ളത്‌ എന്ന കാര്യത്തില്‍ ആര്‍ക്കും തര്‍ക്കമില്ല. അതുകൊണ്ടുതന്നെ സാമ്പത്തികത്തകര്‍ച്ചയില്‍ നിന്ന്‌ രക്ഷ നേടുന്നതിന്റെ ഭാഗമായി ഇസ്ലാമിക്‌ ബാങ്കിംഗ്‌ രീതികളെ കൂടുതല്‍ പഠനവിധേയമാക്കാന്‍ ശ്രമങ്ങളുണ്ടാവേണ്ടിയിരിക്കുന്നു.

ഇസ്ലാമിക സാമ്പത്തിക രീതികള്‍ക്കൊപ്പം സാമ്പത്തിക രംഗത്ത്‌ ആപേക്ഷിക അച്ചടക്കം നിലനില്‍ക്കുന്ന വികസ്വര രാജ്യങ്ങളിലേക്കും പ്രതീക്ഷയോടെ നോക്കുകയാണ്‌ അമേരിക്കയടക്കമുള്ള തകരുന്ന ശക്തികള്‍. ബി ആര്‍ ഐ സി എന്ന പേരില്‍ വിളിക്കുന്ന ബ്രസീല്‍, റഷ്യ, ഇന്ത്യ, ചൈന എന്നീ രാജ്യങ്ങള്‍ സൂര്യനസ്തമിക്കാത്ത സാമ്രാജ്യങ്ങളെ അതിജയിക്കുവാന്‍ പോകുന്നുവെന്ന്‌ അവര്‍ മനസ്സിലാക്കിക്കഴിഞ്ഞു. അതുകൊണ്ടുതന്നെ ഈ രാജ്യങ്ങളുമായി ദീര്‍ഘകാലാടിസ്ഥാനത്തില്‍ ചങ്ങാത്തം കൂടുവാനാണ്‌ തകരുന്ന ശക്തികള്‍ ശ്രമിക്കുന്നത്‌.

ഗള്‍ഫ്‌ രാജ്യങ്ങള്‍ ഐ എം എഫിലേക്ക്‌ കൂടുതല്‍ നിക്ഷേപങ്ങള്‍ നല്‍കണമെന്ന്‌ അഭ്യര്‍ഥിക്കുന്ന വന്‍ ശക്തികളോട്‌ ബദല്‍ അഭ്യര്‍ഥനകള്‍ നടത്താനുള്ള സുവര്‍ണാവസരമാണ്‌ ഗള്‍ഫ്‌ മേഖലക്ക്‌ ഇപ്പോള്‍ കൈവന്നിട്ടുള്ളത്‌. ഐ എം എഫിലെ നിശ്ചലരായ നിക്ഷേപകരാവുന്നതിന്‌ പകരം വേള്‍ഡ്‌ ബാങ്ക്‌, യു എന്‍, മറ്റ്‌ സായുധ സഖ്യങ്ങള്‍ തുടങ്ങിയവയില്‍ സക്രിയരായ പങ്കാളികളാവാനുള്ള അവസരമാണ്‌ അറബ്‌ രാജ്യങ്ങള്‍ക്ക്‌ ലഭിക്കേണ്ടത്‌. നിങ്ങളുടെ സാമ്പത്തികത്തകര്‍ച്ചയെ മറികടക്കാന്‍ ഞങ്ങളുടെ പണം വേണമെന്നുണ്ടെങ്കില്‍ ഫലസ്തീന്‍ ജനതക്ക്‌ അവരുടെ ഭൂമി തിരിച്ചുനല്‍കണമെന്ന്‌ ഒരു മുന്നുപാധി വെച്ചുകൂടെ? 'കാറ്റുള്ളപ്പോള്‍ പാറ്റണമെന്ന്‌' പറയുന്നത്‌ പോലെ അപൂര്‍വമായി ലഭിക്കുന്ന ഇത്തരം അവസരങ്ങളിലെങ്കിലും ചില വിലപേശല്‍ സമ്മര്‍ദങ്ങള്‍ നടത്തുന്നതിനെയല്ലേ നാം പ്രായോഗിക ബുദ്ധി എന്ന്‌ വിളിക്കുന്നത്‌. ആ പ്രായോഗിക ബുദ്ധി അവര്‍ കാണിക്കാത്ത പക്ഷം അറബികളെക്കുറിച്ച്‌ മുമ്പാരോ പറഞ്ഞ ആ വാക്കുകള്‍ നമുക്ക്‌ ആവര്‍ത്തിക്കേണ്ടി വരും. "They never miss an opportuntiy to miss an opportuntiy'' (അവസരം പാഴാക്കാന്‍ ലഭിക്കുന്ന ഒരവസരവും അവര്‍ പാഴാക്കാറില്ല.)

=
=============================================== എന്തിനാണ്‌ ഇസ്‌ലാമിക ബാങ്കിംഗ്‌ അല്ലെങ്കില്‍ ശരിഅത്ത്‌ അനുസൃത ബാങ്കിംഗ്‌, പലിശരഹിത ബാങ്കിംഗ്‌ തുടങ്ങിയ പദങ്ങളുടെ പ്രയോഗം സര്‍ക്കാര്‍ തന്നെ നടപ്പിലാക്കുന്നത്‌? കൃത്യമായ വോട്ടുബാങ്ക്‌ ലക്ഷ്യത്തിനുവേണ്ടി സമൂഹത്തെ ഇനിയും വിഭജിക്കണോ? ഈ മൂന്ന്‌ വാക്കുകള്‍ ഒരു മതേതര സര്‍ക്കാരിനെക്കൊണ്ട്‌ പറയിപ്പിക്കുന്നതിന്റെ പിന്നില്‍ വലിയ ഉദ്ദേശ്യങ്ങളില്ലേ? അതില്‍ പ്രധാനം : ഇസ്‌ലാമിന്റെ സാമ്പത്തികവ്യവസ്ഥിതിയാണ്‌ മനുഷ്യസമൂഹത്തിന്‌ നല്ലതെന്നും നിലവിലുള്ള സ്റ്റേറ്റ്‌ ബാങ്ക്‌ ഓഫ്‌ ഇന്ത്യ, എല്‍.ഐ.സി. പോലെയുള്ള ഭാരതത്തിലെ എല്ലാ സാമ്പത്തികക്രമങ്ങളും തെറ്റാണെന്ന്‌ പറയാതെ പറയുന്നതിലൂടെ ഇസ്‌ലാമിനെ മഹത്വവല്‍ക്കരിക്കുക. ഇതരമതത്തില്‍ പെട്ട പ്രധാനമന്ത്രിയും പി.ചിദംബരവും സംസ്ഥാന മന്ത്രിമാരും ഇസ്‌ലാമിക ബാങ്കിനു വേണ്ടി സംസാരിക്കുകയും വാദിക്കുകയും ചെയ്യുമ്പോള്‍ ഒരു ഉല്‍പന്നത്തിന്റെ പ്രശസ്‌തിയും പ്രസക്തിയും വര്‍ധിക്കുന്നതുപോലെ ഇസ്‌ലാമിന്റെയും പ്രശസ്‌തിയും പ്രസക്തിയും വര്‍ദ്ധിപ്പിക്കുക. ഒന്നുകൂടി ലളിതമായി പറഞ്ഞാല്‍ ഇസ്‌ലാമിക ലോകം സാധ്യമാക്കാനുള്ള യുദ്ധ തന്ത്രങ്ങളുടെ ഏറ്റവും സൂക്ഷ്‌മമായ തലമാണ്‌ ഇസ്‌ലാമിക ബാങ്കിംഗ്‌ അല്ലെങ്കില്‍ പലിശരഹിത ബാങ്കിംഗ്‌ എന്ന പ്രയോഗം. മറ്റൊന്നുകൂടി ഇതിനോടൊപ്പം ചേര്‍ത്തുവായിക്കണം. പലിശരഹിതം എന്നുപറഞ്ഞാല്‍ അത്‌ ഇസ്‌ലാമിന്റെ കുത്തകയാണെന്നുള്ള ഒരു ധാരണ കാലങ്ങള്‍ കൊണ്ടവര്‍ ഉണ്ടാക്കിയെടുത്തിട്ടുണ്ട്‌. അതുകൊണ്ട്‌ തന്നെ പലിശരഹിതം എന്നു പറയുമ്പോള്‍ അത്‌ ഇസ്‌ലാമാണെന്ന്‌ ഇതര മതങ്ങളെ ആഴത്തില്‍ പഠിക്കാത്തവര്‍ക്ക്‌ തോന്നാം. ഈ തോന്നലിനെയും ഇസ്‌ലാമിസത്തിലേക്ക്‌ ആകര്‍ഷിക്കാനുള്ള ഉപാധിയാക്കുന്നു.

=
====================================

ഇസ്ലാമില്‍ ഏറ്റവും നികൃഷ്ടമായി പരിഗണിക്കപ്പെടുന്ന കാര്യങ്ങളില്‍ ഒന്നാണ് പലിശ. അതിനെ ഒരു സാമൂഹ്യ തിന്മ ആയിട്ടാണ് പരിഗണിക്കുന്നത്. പലിശ വാങ്ങുന്നതും കൊടുക്കുന്നതും പലിശയുമായി ബന്ദപ്പെട്ട സകല ഇടപാടും ഇസ്ലാം അതിന്റെ അനുയായികള്‍ക്ക് നിഷിദ്ധം ആക്കിയിരിക്കുന്നു. അത്തരം ഒരു മതവിധി പാലിക്കേണ്ടത് കൊണ്ട് ഇസ്ലാം മത വിശ്വാസികളായ പല വമ്പന്‍ വ്യവസായികളും തങ്ങളുടെ പണം നമ്മുടെ സാധാരണ ബാങ്കുകളില്‍ നിക്ഷേപിക്കുന്നില്ല. അത് രാജ്യ പുരോഗതിക്ക് തടസ്സം സൃഷ്ടിക്കുന്നു .അങ്ങനെ വിശ്വാസം ഉള്ളവരെ കൂടി പങ്കാളികളാക്കി രാജ്യ വികസനം ത്വരിതപ്പെടുത്തുക എന്നതാണ് ഇന്ത്യയില്‍ ഇസ്ലാമിക ബാങ്കുകള്‍; നടപ്പാക്കാന്‍ സര്കാരിനെ പ്രേരിപ്പിക്കുന്നത്.

=
=================================== പലിശയുടെ കരാള ഹസ്തങ്ങള്‍ സമൂഹത്തെ ഗ്രസിക്കുമ്പോള്‍ നശ്ടപ്പെടുന്നത് ജീവിക്കാനുള്ള സ്വാതന്ത്ര്യം കൂടിയാണ്,പാവപ്പെട്ടവെന്റെ ദാരിദ്ര്യത്തെ ചൂഷണം ചെയ്യുന്ന പണക്കാരന്‍ കാണാതെപോകുന്നത് ജീവിക്കാനുള്ള മനുഷ്യന്റെ ആഗ്രഹത്തേയും. സ്വപ്നങ്ങള്‍ നെയ്തുകൂട്ടുമ്പോള്‍ അതിനൊരു താങ്ങെന്നും തണലെന്നും പറഞ്ഞ് സമൂഹത്തിന്നിടയില്‍ മാന്യമായ സ്താനം നേടാന്‍ ശ്രമിക്കുന്നവരെ നമ്മുക്കിടയില്‍ നിന്ന് ഉന്മൂലനം ചെയ്യേണ്ട കാലം അതിക്രമിച്ചിരിക്കുന്നു. സാമ്പത്തീകമാന്ദ്യം ലോകത്തെ പിടിച്ചു കുലുക്കുമ്പോള്‍ ചര്‍ച്ചചെയ്യപ്പെടുന്നത് പലിശരഹിത ബാങ്കുകളുടെ വിജയത്തെകുറിച്ചാണ്.കോടികള്‍ ലാഭം കൊയ്യുന്ന സൌദി പോലുള്ള മുസ്ലിം രാഷ്ട്രങ്ങളിലെ ഇസ്ലാമിക ബാങ്കിംഗ് എന്തുകൊണ്ടും ചര്‍ച്ചചെയ്യപ്പെടേണ്ടതും ചര്‍ച്ചചെയ്യപ്പെടുന്നതും അതുകൊണ്ട് തന്നെയാണ്. വട്ടിക്കാര്‍ക്ക് ഒത്താശചെയ്യുന്ന പോലീസും സ്വന്തമായി കൊണ്ട് നടക്കുന്ന ഗുണ്ടാപടയും സമൂഹത്തില്‍ ഭയം വിതറുന്നു എന്നതു നമ്മളാരും എന്തുകൊണ്ട് ചര്‍ച്ച ചെയ്യുന്നില്ല. 100 നു 10ഉം 1000 ത്തിനു 100ഉം പലിശ വാങ്ങുന്നവനു ആവശ്യം മുതലല്ല, അതില്‍നിന്നു കിട്ടുന്ന പലിശമാത്രമാണെന്നു ആര്‍ക്കണ് തിരിച്ചറിയാന്‍ കഴിയാത്തത്.

=
=================

ആഗോള സാമ്പത്തിക മാന്ദ്യം മുതലാളിത്തത്തിന്റെ അനിവാര്യതയാണ്. ലാഭക്കൊതി മൂത്ത കുത്തക മുതലാളിമാരുടെ വേണ്ടാതീനങ്ങള്‍ക്ക് യാതൊരു നിയന്ത്രണവും ഇല്ലാതിരുന്ന രാജ്യങ്ങളില്‍ ബാങ്കുകള്‍ തകര്‍ന്നു തരിപ്പണമായി. അല്പമെങ്കിലും സര്‍ക്കാര്‍ നിയന്ത്രണങ്ങള്‍ ഉണ്ടായിരുന്ന ഇന്ത്യയെപ്പോലെയുള്ള രാജ്യങ്ങള്‍ തകരാതെ പിടിച്ചു നിന്നത് ഇസ്ലാമിക ബാങ്കിഗ് കൊണ്ടായിരുന്നില്ല. അത് കൊണ്ട് തന്നെ ഇന്നത്തെ സാമ്പത്തിക മാന്ദ്യതിനും നീതിരഹിതമായ മുതലാളിത്ത വ്യവസ്ഥിതിയ്ക്കും ബദല്‍ ഇസ്ലാമിക ബാങ്കിംഗ് അല്ല. പോതുമെഘല ശക്തിപ്പെടുത്തി, ജനങ്ങളുടെ രക്ഷയ്ക്ക് സര്‍ക്കാര്‍ കൂടുതല്‍ ഇടപെടുകയാണ് വേണ്ടത്.